Siun soten mielenterveys- ja päihdepalvelujen ryhmämuotoiset hoidot väylänä avun piiriin

Pohjois-Karjalan hyvinvointialueen – Siun soten mielenterveys- ja päihdepalvelujen ryhmämuotoiset hoidot toimivat yhtenä väylänä sujuvaan hoidon aloitukseen. Ryhmämuotoinen hoito soveltuu tutkitusti lieviin ja keskivaikeisiin mielenterveyden häiriöihin ja mielen pulmatilanteisiin, joita ovat esimerkiksi ahdistus, masennus ja uniongelmat. Etäryhminä toteutettavat hoidot ovat tarjolla ilman diagnoosia tai lääkärin lähetettä koko hyvinvointialueen asukkaille. Uudet Ohjatun omahoidon etäryhmät käynnistyvät loppuvuoden aikana.

Ohjattu omahoito on 1–5 kontaktikertaa sisältävä hoitotyön menetelmä. Ohjatussa omahoidossa yhdistyvät asiakkaan itsenäinen työskentely Mielenterveystalo.fi-verkkopalvelun omahoito-ohjelmissa ja ammattilaisen antama tuki. Mielenterveys- ja päihdepalvelujen ensimmäinen Ohjattu omahoito ‑etäryhmä käsittelee ahdistuksen ja masennuksen hoitoa. Ryhmissä annetaan perustietoa mielialahäiriöistä ja niiden hoidosta. Keskeistä hoidossa on tiedon yhdistäminen ryhmäläisen omaan elämään: mitkä asiat juuri hänen elämässään ylläpitävät mielialaoireilua sekä mitkä keinot ovat toimivia ja siinä hetkessä mahdollisia toteuttaa.

Ryhmän tuella on turvallista aloittaa toipuminen, jolloin jatkohoitoa esimerkiksi yksilövastaanotolla ei välttämättä tarvita. Hoidon tarve huomioidaan aina yksilöllisesti ja ryhmäohjaaja on tarvittaessa tukena myös ryhmän ulkopuolella.

Ryhmämuotoinen hoito on tutkitusti vaikuttavaa hoitoa. Ryhmässä saa ammattilaisen antaman tiedon ja ohjauksen lisäksi vertaistukea, mikä tutkimusten mukaan myös edistää toipumista.

Ryhmämuotoisesta hoidosta saatu asiakaspalaute lämmittää sydäntä. Asiakkaat ovat hyötyneet ryhmissä käsiteltävistä aiheista, mutta erityiskiitosta on saanut vertaistuki, mahdollisuus keskustella muiden ryhmäläisten kanssa. Samantyyppisiä haasteita kokevien kanssa löytyy nopeasti yhteinen kieli ja tunne siitä, että toinen ymmärtää, kertoo sairaanhoitaja Tiina Nenonen.

Ryhmämuotoisia hoitoja on järjestetty Siun sotessa vuodesta 2023 alkaen. Tiina Nenonen on ollut alusta alkaen kehittämässä ja ohjaamassa ryhmien toimintaa.

Ryhmiin osallistuneet ovat antaneet palautetta, että ryhmässä parasta on toisten ihmisten kokemusten kuuleminen. Ryhmän avulla saa myös perspektiiviä omille huolille ja vaikeuksille. Ryhmäläiset kokevat olevansa samanhenkisten seurassa. Lisäksi ryhmäläisten avoimuus kannustaa toisiakin samaan ryhmään osallistuvia puhumaan, jatkaa Tiina Nenonen.

Erilaiset ryhmässä ohjatut ja itsenäisesti tehtävät harjoitukset tehostavat hoitoa ja tukevat toipumista. Ajatusharjoituksissa havainnoidaan omia ajattelu- ja käyttäytymismalleja, jotka saattavat ylläpitää oireilua.

Harjoituksen avulla voidaan esimerkiksi huomata vaativuutta itseään kohtaan. Silloin ihminen on toistuvasti pettynyt itseensä, moittii itseään epäonnistumisista, ja puhuu itselle usein hyvin rumasti ja ankarasti. Vaativuutta voidaan lievittää muuttamalla oma sisäinen puhe kannustavammaksi ja lempeämmäksi pohtimalla vaihtoehtoisia ja myötätuntoisempia ajatustapoja. Harjoitusten avulla voidaan myös esimerkiksi huomata, että henkilöllä on taipumus vältellä tilanteita, jotka koetaan uuvuttavana tai ahdistavana, jolloin huomaamattaan pahennetaan mielialaoireilua, kertoo Tiina Nenonen.

Ryhmämuotoisissa hoidoissa huomioidaan kokonaisvaltaisesti mielen hyvinvointiin vaikuttavia tekijöitä, kuten esimerkiksi arjen mielekkyys ja sosiaalisten suhteiden merkitys. Lisäksi ryhmissä annetaan elintapaohjausta ravitsemukseen, uneen, liikuntaan ja päihteiden käyttöön.

Maakunnallisiin Ohjattu omahoito ‑ryhmiin ja muihin mielenterveys- ja päihdepalvelujen ryhmiin pääsee matalalla kynnyksellä mielenterveys- ja päihdepalvelujen ammattilaisarvion kautta. Ensimmäiset etäryhmä käynnistyvät marraskuussa viikolla 45.

Maakunnallisiin ryhmämuotoisiin hoitoihin hakeudutaan seuraavasti:

Digitaalisten palvelujen kautta kirjautumalla Siun soten digitaalisiin palveluihin, ja valitsemalla digiasioinnin palveluista Suorat chat-yhteydet ammattilaisiin. Tämän jälkeen siirrytään Mielen hyvinvointi ‑chattiin ja aloitetaan keskustelu. Palvelu on avoinna arkisin klo 8–15.30.

Soittamalla mielenterveys- ja päihdepalvelujen hoitokoordinaattorille p. 013 330 2145 arkisin klo 8–15.30

Jos henkilö on jo mielenterveys- ja päihdepalvelujen hoidon piirissä, hän voi kertoa kontaktihoitajalle kiinnostuksesta osallistua ryhmään. Hoitaja tekee arvion ja ilmoittaa henkilön tiedot ryhmäohjaajille, joka tekevät lopullisen henkilövalinnan ryhmiin.

Palvelun saaminen on sujuvampaa, jos asiakas on täyttänyt esitietokyselyn ennen yhteydenottoa: terapianavigaattori.fi

Lisätietoa ryhmistä:

Tietoa ryhmämuotoisista hoidoista

Ryhmien alkamisajankohdat tapahtumakalenterissa