Rantakylän terveysaseman palvelut siirtyvät muihin Siun soten toimipisteisiin – Muutto on välttämätön kiinteistön heikon kunnon vuoksi

Rantakylän terveysaseman palvelut siirtyvät nykyisistä tiloista Joensuun muihin toimipisteisiin toistaiseksi. Pohjois-Karjalan hyvinvointialue – Siun sote muuttaa palvelut viimeistään toukokuun 2026 loppuun mennessä. Muutto Rantakylän terveysaseman tiloista on välttämätön rakennuksessa todettujen sisäilmaongelmien vuoksi.

Palvelut siirretään pois nykyisistä tiloista kiinteistöön tehdyn kuntotutkimuksen ja olosuhdearvioinnin, työterveyshuollon antaman terveydellisen merkityksen arvion ja Joensuun kaupungin kannanoton perusteella. Työnantajalla on velvollisuus tarjota henkilöstölleen terveelliset ja turvalliset toimitilat. On ensiarvoisen tärkeää järjestää myös Siun soten asiakkaille ja potilaille turvalliset tilat asioida.

Siun sote on kartoittanut korvaavia tiloja ja uusia toimintamalleja palvelujen turvaamiseksi. Valitettavasti Rantakylästä ei löydy korvaavia tiloja, joihin palvelut voitaisiin siirtää nykyisen kaltaisina. Näin ollen palvelut joudutaan hajauttamaan toistaiseksi muihin Siun soten toimipisteisiin, kunnes Joensuun sosiaali- ja terveyskeskus valmistuu Tikkamäelle.

– Muutos on harmillinen niin asiakkaiden kuin työntekijöidenkin kannalta. Palveluja ei kuitenkaan lakkauteta, vaan ne siirtyvät Joensuun kantakaupungin alueen muihin Siun soten toimipisteisiin tai lähialueelle. On valitettavaa, että Utran, Rantakylän ja Mutalan alueen asukkaiden matka sote-palveluihin kasvaa nykyisestä. Julkiset liikenneyhteydet keskustan, Noljakan ja Niinivaaran suuntaan toimivat kuitenkin erittäin hyvin, hyvinvointialuejohtaja Kirsi Leivonen kertoo.

Rantakylän terveysaseman palvelut siirtyvät pääasiassa Siilaisen terveysasemalle, Tikkamäelle ja Joensuun keskustaan. Sijaintitiedoista viestitään, kun tilojen järjestelyt saadaan varmistettua. Suuntaa antavat sijaintitiedot on listattu alle palveluittain. Pohjoiskarjalaiset voivat vapaasti valita minkä tahansa Siun soten toimipaikoista ilman erillistä ilmoitusta. Lääkärin ja hoitajan vastaanoton lisäksi valinnanvapaus koskee suun terveydenhuoltoa, mielenterveys- ja riippuvuuspalveluja sekä neuvolapalveluja.

Siun sote viestii aiheesta vaiheittain sitä mukaa kun asiat ratkeavat.

Palvelujen tulevat sijainti- ja muuttotiedot:

Palvelut muuttavat Rantakylän terveysaseman tiloista viimeistään toukokuussa 2026.

Hoitajien ja lääkärien vastaanotot
Hoitajien ja lääkärien vastaanotot muuttavat ensisijaisesti Siilaisen terveysasemalle. Tarvittaessa palveluja voidaan siirtää myös muihin lähialueen toimipisteisiin. Tilasuunnitelma täsmennetään myöhemmin. Hoitajien ja lääkärien vastaanottojen tarkka muuttoajankohta ei ole vielä tiedossa, ja muutosta aikatauluineen viestitään myöhemmin.

Suun terveydenhuolto
Suun terveydenhuolto hankkii kaksi uutta liikkuvaa hammashoitolaa, joissa toteutetaan lasten hammastarkastukset ja -hoidot. Liikkuvat hammashoitolat sijoittuvat koulujen pihoille. Aikuisten suun terveydenhuollon palvelut siirtyvät Siilaisen, Niinivaaran, Hammaslahden ja Torikadun (Torikatu 33) hammashoitoloihin sekä Tikkamäelle suu- ja leukasairauksien poliklinikalle.

Suun terveydenhuollon palvelujen tarkka muuttoajankohta ei ole vielä tiedossa. Liikkuvien hammashoitoloiden käyttöönotosta ja aikuisten suun terveyden palvelujen siirtymisestä sekä niiden aikatauluista viestitään myöhemmin.

Mielenterveys- ja päihdepalvelut
Mielenterveys- ja päihdepalvelut muuttaa Rantakylän terveysasemalta ja aloittaa toimintansa uusissa tiloissa maanantaina 2.2.2026. Osoite on Torikatu 30 B, 3. kerros. Sisäänkäynti tapahtuu Yläsatamakadun puolelta. Kolmanteen kerrokseen pääsee joko hissillä tai portaita pitkin. Etukäteen sovitut vastaanotot toteutuvat Rantakylän terveysasemalla tammikuun viimeisellä viikolla.

Mielenterveys- ja päihdepalvelut suunnittelee myös Siilaisen toimintojen siirtämistä Torikadun tiloihin maaliskuun aikana. Samalla tiloja vapautuu Siilaiselta myös muille palveluille. Muuton tarkemmista ajankohdista viestitään myöhemmin.

Yhteydenotto palveluun hoituu tuttuun tapaan hoitokoordinaattoreiden kautta arkipäivisin kello 8–13 numerosta 013 330 2145 tai digitaalisten palvelujen kautta. Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta osoitteessa siunsote.fi/digi. Digiasioinnin palveluista valitse Suorat chat-yhteydet ammattilaisiin ja Mielen hyvinvointi.

Äitiys- ja lastenneuvolatoiminta
Äitiys- ja lastenneuvoloiden palvelut siirtyvät ensisijaisesti Siilaisen terveysasemalle. Tarvittaessa palveluja voidaan siirtää myös muihin lähialueen toimipisteisiin. Tilasuunnitelma täsmennetään myöhemmin. Neuvolapalvelujen tarkka muuttoajankohta ei ole vielä tiedossa, ja palvelujen muutosta aikatauluineen viestitään myöhemmin.

Fysioterapia
Fysioterapian palvelut siirtyvät Siilaisen terveysasemalle. Fysioterapian palvelujen tarkka muuttoajankohta ei ole vielä tiedossa. Palvelujen muutosta aikatauluineen viestitään myöhemmin.

Kotihoito ja kotikuntoutus
Kotihoidon ja kotikuntoutuksen tukikohta säilyy edelleen Rantakylässä korvaavissa tiloissa, ja muutolla ei ole vaikutusta kotiin vietäviin palveluihin.

Näytteenottopalvelut
Rantakylän näytteenottopalvelujen järjestäminen on parhaillaan Siun sotella selvityksessä. Näytteenottopalvelut tuottava Islab viestii käytännön järjestelyistä sen jälkeen.