Siun sotessa leikkausta ja toimenpidettä edeltävät sovitut haastattelusoitot muuttuvat maksullisiksi etäkäynneiksi

Pohjois-Karjalan hyvinvointialue – Siun sote muuttaa erikoissairaanhoidossa ennen leikkausta tai toimenpidettä tehtävät etukäteen potilaan kanssa sovitut haastattelusoitot maksullisiksi etäkäynneiksi. Muutos koskee vain potilaan kanssa ennen leikkausta tai toimenpidettä käytäviä valmistelevia haastattelupuheluja ja digitaalisten palvelujen kautta etäyhteydellä toteutettavia reaaliaikaisia keskusteluja. Puhelimitse tapahtuva etäpalvelu tai digitaalisten palvelujen kautta toteutettu etävastaanotto sovitaan aina etukäteen, ja se on verrattavissa perinteiseen vastaanottokäyntiin tai ‑palveluun.
Maksullisen haastattelusoiton hinta on 66,70 €. Haastattelusoitto on maksullinen, jos se koskee leikkausta tai toimenpidettä, joka on 1. syyskuuta 2025 tai sen jälkeen. Puhelun hintaan sisältyy leikkausta tai toimenpidettä edeltävä haastattelu sekä niitä edeltävät tutkimukset kuten esimerkiksi röntgenkuvaus, laboratoriokokeet ja sydänfilmi.

Moni leikkaukseen tai toimenpiteeseen liittyvä yhteydenpito säilyy jatkossakin maksuttomana. Ajanvarauksen ilmoitukset puhelimitse säilyvät maksuttomina. Samoin hoitohenkilöstön tekemät spontaanit puhelut, joissa potilasta, hänen omaistaan tai huoltajaansa tiedotetaan lyhyesti tai häneltä kysytään lisätietoa tai tarkennusta johonkin asiaan. Alle 18-vuotiaalle lapselle tai hänen huoltajalleen tehtävä lapsen asiaa koskeva soitto on maksuton. Leikkaukseen tulevan potilaan digipolun kautta tapahtuva kiireetön asiointi ja yhteydenpito on edelleen maksutonta.

Maksullisuus selkeyttää eri tavoin ja eri poliklinikoilla jo olleita palvelujen maksukäytäntöjä. Etäyhteyksien avulla annetusta palvelusta peritään syyskuun alusta alkaen samat maksut kuin esimerkiksi vastaanottokäynnistä poliklinikalla, vastaanottokäynnistä sosiaali- ja terveyskeskuksessa, sosiaali- ja terveysasemalla tai sosiaali- ja terveyspalvelujen palvelupisteessä tai kotikäynnillä annetusta palvelusta, mikäli potilaalle annettava palvelu on muutoinkin maksullinen. Siun sote yhtymähallitus on linjannut kokouksessaan potilasmaksujen käsittelyn yhteydessä, jo 25.2.2021, että videovälitteinen tai puhelimitse tapahtuva etäpalvelu/etävastaanotto on verrattavissa perinteiseen vastaanottokäyntiin tai palveluun.
Potilaalle kerrotaan etukäteen puhelun tai etävastaanoton maksullisuudesta sekä sen aikataulusta. Mikäli asiakas kieltäytyy soitosta maksullisuuteen liittyen, se estää leikkauksen tai toimenpiteen toteuttamisen puutteellisten tietojen takia.

Erikoissairaanhoidossa puhelimitse tai etäyhteydellä toteutettu palvelu on maksutonta, jos vastaava palvelu on maksutonta myös kasvokkain toteutettuna. Tällaisia ovat esimerkiksi psykiatrian avovastaanotot.