Siun sotessa otetaan käyttöön uusi palvelu perheille – perhepuhelin tukee lapsiperheitä yhä kokonaisvaltaisemmin

Pohjois-Karjalan hyvinvointialue – Siun sote käynnistää lapsiperheille suunnatun perhepuhelimen palvelun 12.1.2026 alkaen.

Perhepuhelimesta lapsiperheet voivat saada tukea tilanteeseensa ja ohjausta hyvinvointialueen tuottamista palveluista. Perhepuhelimesta perheet saavat tukea niin sosiaalihuollon kuin terveydenhuollon kysymyksissä. Uuden palvelun myötä myös osa lapsiperhepalveluiden ja lastensuojelutarpeen palvelutarpeen arvioinneista toteutuu jatkossa perhepuhelimen kautta. Lastensuojeluilmoituksen ja ilmoituksen sosiaalihuollon tarpeesta voi edelleen tehdä myös sähköisesti Miunpalvelujen kautta.

Perhepuhelin palvelee perheitä numerossa 013 330 2806 maanantaisin, tiistaisin, torstaisin ja perjantaisin kello 9–12. Perhepuhelimeen voivat olla yhteydessä lapsi tai nuori itse, lapsen vanhemmat, huoltajat tai läheiset. Yhteyttä voivat ottaa myös muut lapsiperheiden kanssa työskentelevät ammattilaiset, jotka tarvitsevat sosiaali- ja terveydenhuollon tukea asiakkaansa auttamiseksi.

Perheet voivat olla yhteydessä perhepuhelimeen, jos jokin asia lapsen, nuoren tai perheen arjessa huolestuttaa heitä. Perheet voivat ottaa yhteyttä perhepuhelimeen esimerkiksi silloin, kun:

heillä on huoli jostakin perheeseensä liittyvästä asiasta, mutta eivät tiedä mihin ottaa yhteyttä,

perhe toivoo tukea kasvatukseen tai parisuhteeseen liittyen,

perheellä on huoli alaikäisen käytöksestä tai mielialasta tai

vanhempi on huolissaan omasta jaksamisestaan vanhempana.

Tavoitteena on tukea pohjoiskarjalaisia perheitä yhä kokonaisvaltaisemmin ja tarjota apua perheiden kohtaamiin haasteisiin mahdollisimman varhaisessa vaiheessa.

Perheen ei tarvitse itse tietää, mikä palvelu tukisi heitä parhaiten, vaan perhepuhelimen ammattilaiset auttavat arvioimaan tuen tarvetta. Yhden yhteydenottokanavan kautta saadaan sekä sosiaalihuollon että terveydenhuollon ammattilaiset mukaan hoitamaan perheen asiaa, perhepalvelujen palvelupäällikkö Sonja Hartikainen kertoo.

Puhelun aikana kartoitetaan yhdessä perheen kanssa, miten perheen kokonaistilannetta voidaan selvittää enemmän. Yhteistyössä perheen ja ammattilaisten kanssa voidaan sopia lapselle, nuorelle tai perheelle sopivista palveluista. Tukena voivat olla myös muut perhekeskustoimijat, kuten järjestöt ja seurakunnat sekä heidän tuottamansa toiminnot. Jos perhe tarvitsee laajempaa tukea, voidaan järjestää yhteinen tapaaminen useamman eri ammattilaisen kanssa.

Perhepuhelin on uusi palvelu hyvinvointialueella ja sen toimivuutta tarkastellaan ja kehitetään jatkuvasti osana hyvinvointialueen yhtä kärkihanketta, lasten, nuorten ja perheiden palvelujen systeemistä uudistamista. Kehittämistyötä on toteutettu Itsenäisyyden juhlavuoden lastensäätiön Itlan ja Hyvinvointia ja kestäviä sosiaali- ja terveydenhuollon palveluja Pohjois-Karjalassa (HyKe) ‑hankkeen tuella. HyKe-hanke on Euroopan unionin rahoittama.