Siun sote muistuttaa glukoosisensoria käyttäviä asiakkaita verensokerin sormenpäämittauksen tärkeydestä

Pohjois-Karjalan hyvinvointialue – Siun sote muistuttaa glukoosisensoria käyttäviä asiakkaitaan verensokerin sormenpäämittausten tärkeydestä aina, kun oma vointi ja sensorin antama glukoosiarvo ovat ristiriidassa tai herää epäilys virheellisestä glukoosiarvosta. Veren glukoosipitoisuuden mittaukseen käytettävien sensoreiden valmistaja Abbott ilmoitti aikaisemmin tällä viikolla, että osa FreeStyle Libre 3- ja FreeStyle Libre 3 Plus sensoreista saattaa antaa virheellisen mittaustuloksen. Viallinen sensori voi antaa virheellisesti liian matalan glukoosin lukeman.

Virheellinen matala glukoosiarvo voi johtaa vääriin hoitotoimenpiteisiin diabetesta sairastavilla henkilöillä, kuten liialliseen hiilihydraattien nauttimiseen tai insuliiniannosten ohittamiseen tai siirtämiseen myöhemmin otettavaksi. Nämä voivat aiheuttaa pahimmillaan vakavia sairaalahoitoa vaativia terveysriskejä, mikäli insuliiniannoksia pienennetään virheellisen lukeman perusteella.

Siun sote on jakanut tänä vuonna FreeStyle Libre 3- ja FreeStyle Libre 3 Plus -sensoreita yli 800 asiakkaalle. Lisäksi sensoreita voi olla käytössä esimerkiksi kotisairaanhoidon, vuodeosastojen ja hoivakotien potilailla. Vika ei kuitenkaan koske kaikkia käytössä olevia sensoreita, eikä tämä ongelma vaikuta muihin Libre-tuotteisiin, esimerkiksi FreeStyle Libre 2 Plus -sensoreihin, sovelluksiin tai lukulaitteisiin.

Täysi-ikäisiä asiakkaita kehotetaan tarkistamaan käytössään olevat sensorit

Siun soten Lastenkeskus on yhteydessä alle 18-vuotiaisiin FreeStyle Libre 3- tai FreeStyle Libre 3 Plus -sensoreiden käyttäjiin tai heidän huoltajiinsa ja tiedottaa toimenpiteistä. Kotisairaanhoidon, vuodeosastojen ja hoivayksiköiden henkilökuntaa on tiedotettu viallisista sensoreista, ja heitä on ohjeistettu tarkistamaan asiakkaidensa käyttämien sensoreiden tiedot sekä vaihtamaan tarvittaessa viallisen tilalle toimiva sensori.

Muita asiakkaita ohjataan toimimaan valmistajan antamien ohjeiden ja Siun soten tiedotteen mukaisesti. Siun sote ei ole yhteydessä henkilökohtaisesti täysi-ikäisiin FreeStyle Libre 3- tai FreeStyle Libre 3 Plus -sensoreiden käyttäjiin. Diabetesosaamiskeskus kysyy mahdollisista sensoreiden toimintaongelmista asiakkailtaan seuraavissa hoitokontakteissa.

Libre-tuotteiden kanssa työskenteleviä diabetesammattilaisia on tiedotettu asiasta 25.-26.11.2025 ja heillä on tiedot potilaiden lisäkysymysten varalle. Lisätietoja ja ohjeita saa diabeteshoitajalta, jos esimerkiksi sensoreita käyttävillä on ongelmia tarkastaa sensorin tietoja verkkosivujen kautta.

Tarkasta laitteesi sarjanumero

Voit tarkastaa oman FreeStyle Libre 3- tai FreeStyle Libre 3 Plus -sensorisi tilanteen sarjanumeron avulla osoitteessa www.FreeStyleCheck.com. Klikkaa etusivulla olevaa linkkiä, jossa lukee ”TARKISTA SENSORIN SARJANUMERO”. Syötä avautuvaan kenttään sensorisi sarjanumero ja paina ”Etsi”. Tämän jälkeen sivusto ilmoittaa, koskeeko vika sensoriasi vai onko sensorin käyttöä turvallista jatkaa.

Löydät oman sensorisi sarjanumeron FreeStyle Libre 3 -sovelluksesta tai lukulaitteesta. Sarjanumero löytyy myös sensoripakkauksen pohjassa olevista merkinnöistä. Mikäli et pysty tarkistamaan sensorin tilannetta verkkosivujen kautta, voit olla yhteydessä diabeteshoitajaasi.

Jos sensorisi on viallinen

Jos käyttämäsi FreeStyle Libre 3- tai FreeStyle Libre 3 Plus sensori on sarjanumeron perusteella viallinen, lopeta sen käyttö välittömästi ja poista se käsivarrestasi. Vialliset sensorit voi hävittää sekajätteen mukana, niitä ei tarvitse palauttaa. Sensoreita ei saa myydä tai luovuttaa muille henkilöille.

Älä käytä viallista sensoria, vaan mittaa verensokeria sormenpäämittauksin, kunnes korvaava sensori on toimitettu.

Sensorin valmistaja toimittaa uuden sensorin viallisen sensorin tilalle. Jos sensori on sarjanumeron perusteella virheellinen, voit jättää yhteystietosi valmistajan verkkosivuille korvaavan sensorin toimitusta varten. Siun sote ei toimita korvaavia sensoreita viallisten tilalle, mutta hoitotarvikejakelu toimittaa tarvittaessa tarvikkeita sormenpäämittauksiin.

Lisätietoja:

www.FreeStyleCheck.com

Abbott Oy:n asiakaspalvelu, p. 0800 555 500 ma-pe klo 8.00–16.00.

Tarvittaessa voit kysyä lisätietoa myös Diabetesosaamiskeskuksesta tai hoitotarvikejakelusta

Tarkista sensorin sarjanumero: www.FreeStyleCheck.com