Kuntouttava työtoiminta murroksessa – miksi kehittäminen on nyt tärkeämpää kuin koskaan?

Pohjois-Karjalan hyvinvointialueella – Siun sotessa kehitetään parhaillaan kuntouttavan työtoiminnan palveluja. Kehittämistyötä tehdään Kuntouttavan työtoiminnan maakunnallinen kehittäminen -hankkeessa, joka toteutetaan yhteistyössä Karelia-ammattikorkeakoulun kanssa. Kehittämistyö käynnistyi vuonna 2024 ja sen on määrä jatkua vuoden 2027 loppuun saakka.

Jo hankkeen alkaessa oli Orpon hallitusohjelmassa kirjaus, että kuntouttavan työtoiminnan työhön suuntaavat palvelut palautettaisiin kuntien vastuulle. Keväällä 2025, kun kehittämistyömme oli täydessä vauhdissa, hallitus päätti vahvistaa palvelun työllistymistä edistävää roolia ja siirtää sen resurssit työllisyyspalveluista vastaaville kunnille. Jatkovalmistelussa kuitenkin ilmeni, ettei lakisääteistä sosiaalipalvelua voi siirtää pois hyvinvointialueelta. Nykymuodossaan palvelu ei tuoreimpien tietojen mukaan jatku.

Sosiaali- ja terveysministeriön (STM) ja työ- ja elinkeinoministeriön (TEM) työryhmät selvittävät parhaillaan, mikä osa kuntouttavan työtoiminnan palvelun sisällöstä voi toteutua työvoimaviranomaisen kautta, ja millaisia lakimuutoksia uudistaminen sosiaalipalvelujen osalta edellyttää. Muutosten on tarkoitus tulla voimaan 1.1.2027. TEM:n arviomuistiota odotetaan lausuntokierrokselle vielä ennen joulua ja STM:n ehdotusta keväällä 2026. Kuntouttavan työtoiminnan uudistaminen koskee Ylen mukaan yli 12 000 ihmistä, joista Pohjois-Karjalassa vuositasolla noin 700 asiakasta.

Hankkeemme on määrä jatkua vuoden 2027 loppuun saakka, eli tämän siirtymäkauden yli. Olemme säilyttäneet vahvan tahtotilan kuntouttavan työtoiminnan kehittämiseen epävarmuuksista huolimatta. Kehittämiseen ovat osallistuneet asiakkaat, työntekijät, ammattikorkeakoulun opiskelijat ja opettajat sekä hankkeen henkilöstö. Olemme saaneet aikaiseksi muun muassa tarkemman asiakassegmentoinnin, kohdennettuja sisältökokeiluja, asiakasraatitoiminnan, vaikuttavuustietoa osallisuuden lisääntymisestä palvelun aikana sekä etänä toteutettavan kuntouttavan työtoiminnan.

Ensi vuoden alussa käynnistyvät uudet kokeilut sekä tähänastisten aikaansaannosten aktiivinen levittäminen ja juurruttaminen. Kehitämme kuntouttavaa työtoimintaa niin kauan kuin se kuuluu palveluvalikoimaamme – maakunnallisesti yhtenäiseksi, tavoitteelliseksi palveluksi, joka tukee työ- ja toimintakykyä ja toimii yhteisenä kehittämis- ja oppimisympäristönä sosiaali- ja terveysalan opiskelijoille ja hyvinvointialueen työntekijöille. Toivomme edelleen uusien asiakkaiden ohjautuvan palveluun, jotta kehittämis- ja juurrutustyö voi jatkua palvelun olemassaolon ajan, ja asiakkaat saavat siitä suurimman mahdollisen hyödyn.

Vaikka säästöbudjettiin nojaava lakiesitys herättää huolta resurssien riittävyydestä laadukkaiden palvelujen tuottamiseen jatkossa, pyrimme näkemään muutoksen ennen kaikkea mahdollisuutena. Työllistymisvalmiuksia tukevilla sosiaalipalveluilla on mielestämme jatkossakin tärkeä rooli. Lisäksi Pohjois-Karjalassa on erinomaiset edellytykset rakentaa pitkäaikaistyöttömille sujuvia siirtymiä kohti työelämää yhteistyössä eri toimijoiden kanssa. Asiakkaiden tarpeet ja yhteistyön merkitys eivät katoa rakenteiden muuttuessa, minkä vuoksi näemme työ- ja toimintakykyä edistävien sosiaalipalvelujen yhteiskehittämisen nyt välttämättömämpänä kuin koskaan.

Kuntouttavan työtoiminnan maakunnallinen kehittäminen ‑hanke on Euroopan unionin osarahoittama. Hanke toteutetaan ryhmähankkeena Pohjois-Karjalan hyvinvointialueen ja Karelia-ammattikorkeakoulun kesken.

Asiakkaiden tarpeet ja yhteistyön merkitys eivät katoa rakenteiden muuttuessa, minkä vuoksi näemme työ- ja toimintakykyä edistävien sosiaalipalvelujen yhteiskehittämisen nyt välttämättömämpänä kuin koskaan.

Tiia Rautiainen, Katja Sorjonen

Kirjoittajat työskentelevät Kuntouttavan työtoiminnan maakunnallinen kehittäminen -hankkeessa. Hanke toteutetaan ryhmähankkeena Siun soten ja Karelia-ammattikorkeakoulun kesken. Tiia Rautiainen toimii hankkeen projektipäällikkönä Siun sotessa ja Katja Sorjonen projektipäällikkönä Karelia-ammattikorkeakoulussa.