Haku vammaisten lasten syksyn loma-ajan hoitoon on käynnissä

Pohjois-Karjalan hyvinvointialue – Siun sote järjestää vammaisille lapsille ryhmämuotoista loma-ajan hoitoa, kun peruskoulut ovat suljettuina. Haku syksyn loma-ajan hoitoon on parhaillaan käynnissä.

Loma-ajan hoitoa järjestetään Honkalampi-keskuksella Liperin Ylämyllyllä. Syksyn loma-ajan hoito järjestetään viikolla 42 (13.–17.10.2025). Hoitoa järjestetään arkisin ensisijaisesti kello 7.30–16.30 välisenä aikana.

Syysloman aikaiseen hoitoon tulee hakea viimeistään 14.9.2025 mennessä. Loma-ajan hoitoon haetaan sähköisellä lomakkeella Miunpalveluissa (Vammaisten koululaisten lomien päiväaikainen hoito – Miunpalvelut). Hakemuksen liitteenä tulee olla selvitys huoltajien työvuoroista tai opiskeluajoista sekä todistus loma-ajoista.

Lapsen kuljetukset loma-ajan hoitoon toteutetaan ensisijaisesti reittikuljetuksina ja kuljetuksia järjestetään tarvittaessa koko Siun soten alueelta. Reittikuljetuksen tarpeesta tulee ilmoittaa hoitohakemuksen yhteydessä. Huoltajilla on myös mahdollisuus huolehtia itse lastensa kuljetuksista.

Loma-ajan hoito turvaa vammaisen lapsen tuen saamisen

Vammaisten lasten loma-ajan hoitoa järjestetään perheiden välttämättömän tarpeen mukaan. Loma-ajan hoito turvaa lapsen tarvitseman päivittäisen avun ja tuen silloin, kun huolenpidosta vastaavat läheiset ovat päiväaikaan töissä tai opiskelemassa.

Loma-ajan hoito on ryhmämuotoista palvelua, jonka tarkoituksena tukea lapsen ja nuoren yksilöllisiä kehittymisen tavoitteita. Asiakaslähtöinen toiminta sisältää esimerkiksi musiikkia, aistimus- ja elämyshetkiä, liikuntaa, kädentaitoja, retkiä sekä ohjattua ja vapaata leikkiä.