Haku vammaisten lasten talven loma-ajan hoitoon on käynnissä

Pohjois-Karjalan hyvinvointialue – Siun sote järjestää vammaisille lapsille ryhmämuotoista loma-ajan hoitoa, kun peruskoulut ovat suljettuina. Haku talviloman aikaiseen hoitoon on parhaillaan käynnissä.

Talviloman osalta loma-ajan hoitoa järjestetään ajalla 2.3–6.3.2026 ensisijaisesti kello 7.30–16.30 välisenä aikana. Loma-ajan hoito toteutetaan Honkalampi-keskuksella Liperin Ylämyllyllä.

Talven loma-ajan hoitoon tulee hakea viimeistään sunnuntaihin 18.1.2026 mennessä. Loma-ajan hoitoon haetaan sähköisellä lomakkeella Miunpalveluissa (Vammaisten koululaisten lomien päiväaikainen hoito - Miunpalvelut). Hakemuksen liitteenä tulee olla selvitys huoltajien työvuoroista tai opiskeluajoista sekä todistus loma-ajoista. Vammaispalvelut ovat yhteydessä loma-ajan hoitoa hakeneeseen perheeseen hakemuksen saavuttua.

Lapsen kuljetukset loma-ajan hoitoon toteutetaan ensisijaisesti reittikuljetuksina ja kuljetuksia järjestetään tarvittaessa koko Siun soten alueelta. Reittikuljetuksen tarpeesta tulee ilmoittaa hoitohakemuksen yhteydessä. Huoltajilla on myös mahdollisuus huolehtia itse lastensa kuljetuksista.

Loma-ajan hoito turvaa vammaisen lapsen tuen saamisen

Vammaisten lasten loma-ajan hoitoa järjestetään perheiden välttämättömän tarpeen mukaan. Loma-ajan hoito turvaa lapsen tarvitseman päivittäisen avun ja tuen silloin, kun huolenpidosta vastaavat läheiset ovat päiväaikaan töissä tai opiskelemassa.

Loma-ajan hoidon tarkoituksena tukea lapsen ja nuoren yksilöllisiä kehittymisen tavoitteita. Asiakaslähtöinen toiminta sisältää esimerkiksi musiikkia, aistimus- ja elämyshetkiä, liikuntaa, kädentaitoja, retkiä sekä ohjattua ja vapaata leikkiä.