Syksyn Hei ikäihminen ‑tapaamisissa teemana pystyssä pysyminen

Pohjois-Karjalan hyvinvointialue – Siun sote järjestää jälleen syksyllä Hei ikäihminen, mitä siulle kuuluu ‑tilaisuuksia yhteistyössä alueen eri toimijoiden kanssa. Syksyn tapaamisissa puhutaan mm. siitä, miten kaatumisia voisi estää. Ammattilaiset antavat neuvontaa ja ohjausta sekä kysyvät myös osallistujilta vinkkejä, miten pysyä pystyssä.

Erityisesti ikääntyneille kaatuminen voi aiheuttaa paljon kipua ja pahimmillaan heikentää toimintakykyä ja elämänlaatua pysyvästi. Kaatumisia voi kuitenkin estää monenlaisilla keinoilla. Nyt haluamme kuitenkin kuulla, mitä ikääntyneet ajattelevat kaatumisista ja miten he arjessaan asiaa huomioivat, palveluasiantuntija Tarja Hirvonen sanoo.

Kaatumiset liitetään usein liukkaisiin keleihin, mutta kaatumisia tapahtuu paljon myös ihan kotiympäristössä ja sulan maan aikaan. Yksi tärkeimmistä keinoista estää kaatumisia iän myötä, on huolehtia hyvästä yleiskunnosta ja tasapainosta.

Tiedetään, että kaatumisen pelko voi vähentää liikkumista ja liikunnan vähentyminen puolestaan lisää riskiä kaatua. Tämä on sellainen kehä, joka pitäisi saada katkaistua. Siksi onkin tärkeää puhua siitä, miten voi liikkua turvallisesti, Hirvonen toteaa.

Kaatumisiin liittyvien asioiden lisäksi Hei ikäihminen, mitä siulle kuuluu ‑tilaisuuksissa on mahdollisuus keskustella vapaasti terveyteen ja hyvinvointiin liittyvistä teemoista sekä ikääntyneille suunnatuista palveluista. Tilaisuuksissa on paikalla Siun soten ammattilaisia sekä paikallisia toimijoita.

Tervetuloa juttelemaan ja kahvittelemaan, Hirvonen kannustaa.

Syksyn 2025 Hei ikäihminen, mitä siulle kuuluu ‑tilaisuuksien aikataulut ja paikat:

Tiistai 21.10. klo 10.30–12 Hammaslahti, Nuorisoseurantalo, Pyhäseläntie 1, Hammaslahti

Tiistai 4.11. klo 12–14 Heinävesi, Heinäveden yläkoulun liikuntasali, Kenttätie 1, Heinävesi

Tiistai 18.11. klo 10–11.30 Valtimo, Kuntalaisten Talo, Kunnantie 1, Valtimo

Tiistai 18.11. klo 13–14.30 Juuka Ellinkulma, Väyryläntie 1, Juuka

Lisäksi Hei ikäihminen, mitä siulle kuuluu –teema on mukana Rääkkylässä järjestettävässä ikäneuvolan aivoterveyteen liittyvässä tilaisuudessa 24.9.2025, Joensuussa ikäihmisten terveyspäivillä 7.10.2025 ja Lieksan Seniorimessuilla 8.10.2025.

Hei ikäihminen, mitä siulle kuuluu –tilaisuuksia järjestetään keväisin ja syksyisin. Kevään 2026 tilaisuuksien ajat ja paikat tarkentuvat myöhemmin.