Siun sote valmistelee asumisen tukipisteen muuttoa Siilaiselle

Pohjois-Karjalan hyvinvointialue – Siun sote valmistelee asumisen tukipisteen muuttoa. Tarkoituksena olisi, että asumisen tukipiste muuttaisi Joensuun Siilaiselle päihdepalvelukeskuksen yhteyteen loppuvuodesta 2025.

Siilaisen päihdepalvelukeskuksen yhteyteen ovat muuttamassa myös asumisen ohjaajat, yhteisösosiaaliohjaajat sekä osa palvelusihteereistä. Lisäksi päihdepalvelukeskuksessa toimii mielenterveys- ja päihdepalveluja sekä kuntouttavan työtoiminnan palveluja. Toimintojen yhteen keskittämisellä pyritään tarjoamaan asiakkaalle nykyistä vahvempaa tukea toimintakyvyn edistämiseen, elämänlaadun parantamiseen sekä asumisratkaisujen löytymiseen.

Siun soten tavoitteena on hyödyntää omia tiloja mahdollisuuksien mukaan palvelujen järjestämisessä. Asumisen tukipisteelle remontoidaan toimivat ja asiakkaiden tarpeita vastaavat tilat Siilaiselle. Työikäisten sosiaalipalvelut ovat olleet tiiviisti mukana uusien tilojen suunnittelussa. Asumisen tukipisteen nykyisten tilojen vuokrasopimus on irtisanottu päättymään loppuvuodesta. Siun soten vuokrasopimuksia on tarkasteltu laajasti osana talouden tasapainottamista.

Parhaillaan Siun sote selvittää kyyditysmahdollisuuksia tukipisteeltä asunnottomien päiväkeskuspalveluun. Selvitystä tehdään yhteistyössä päiväkeskuspalvelua tuottavan Siniristi Ry:n kanssa. Siun sote tiedottaa muuton tarkemmista aikatauluista sekä mahdollisista kyydityksistä lisää syksyn aikana.

Mikä on asumisen tukipiste?

Asumisen tukipiste auttaa asunnottomia ja varattomia täysi-ikäisiä pohjoiskarjalaisia. Asumisen tukipisteellä toimii tilapäinen majoitus, joka on avoinna joka yö kello 21–7.30. Tukipisteellä on mahdollisuus yöpymisen yhteydessä ilta- ja aamupalaan, peseytymiseen sekä käyttövaatteiden vaatehuoltoon. Virka-aikana tukipisteellä tuetaan asiakkaita pysyvien asumisratkaisujen löytämisessä.