Siun sote avaa influenssa- ja koronarokotusten ajanvarauksen

Pohjois-Karjalan hyvinvointialue – Siun sote avaa influenssa‑, korona- ja pneumokokkirokotusten rokotusten verkkoajanvarauksen keskiviikkona 10. syyskuuta 2025. Keskitetty rokotuspuhelinpalvelu avataan 16. syyskuuta 2025. Influenssa- ja koronarokotukset annetaan valtakunnallisten suositusten mukaisesti eri väestöryhmille samaan aikaan yhdellä rokotuskerralla lokakuusta alkaen. Influenssarokotteen kohderyhmät ovat samat kuin vuosi sitten, mutta koronarokotuksen kohderyhmiin on tullut muutoksia. Rokotuksia annetaan aikuisväestölle sosiaali- ja terveyskeskuksissa, ‑asemilla sekä sosiaali- ja terveyspalvelujen palvelupisteissä. Neuvolat rokottavat pieniä lapsia ja kouluterveydenhuolto koulujen oppilaita.

Rokotukset tulee varata ensisijaisesti verkkoajanvarauksen kautta osoitteesta verkkoajanvarauspth.siunsote.fi vahvan tunnistautumisen kautta. On odotettavissa, että suuren kysynnän vuoksi verkkoajanvaraus voi ruuhkautua ajoittain. Silloin kannattaa odottaa hetki ja kokeilla ajanvarausta vähän myöhemmin uudestaan. Kausirokotusaikoja voi varata verkkoajanvarauksesta 10. syyskuuta 2025 alkaen.

Keskitetty rokotuspuhelinpalvelu numerossa 013 330 2131 palvelee 16. syyskuuta 2025 alkaen tiistaista torstaihin kello 12–15. Rokotuspuhelinnumero palvelee vain influenssa‑, korona- ja pneumokokkirokotusasioissa. Rokotuspuhelinnumeroon tulee jättää yksi takaisinsoittopyyntö, jonka perusteella soittajalle soitetaan takaisin viikon sisällä.

Influenssarokotukset

Influenssakaudella 2025–2026 maksuttoman rokotteen kohderyhmät ovat kansallisen rokotusohjelman mukaisesti samat kuin edellisellä kaudella:

kaikki 65 vuotta täyttäneet

alle 7‑vuotiaat lapset

sairauden tai hoidon vuoksi riskiryhmiin kuuluvat (lisätietoja THL:n verkkosivuilta)

raskaana olevat

vakavalle influenssalle erityisen alttiiden henkilöiden lähipiiri

varusmiespalveluksensa aloittavat miehet ja vapaaehtoisen asepalveluksen aloittavat naiset

sosiaali- ja terveydenhuollon sekä lääkehuollon henkilöstö, joka osallistuu potilaiden ja asiakkaiden välittömään hoitoon tai huoltoon

suuressa lintuinfluenssariskissä olevat

laitosmaisissa oloissa asuvat, esim. vankeinhoitolaitokset ja vastaanottokeskukset

Influenssarokotteena käytetään tehostettua influenssarokotetta, pistettävää Fluad MF59-rokotetta 85 vuotta täyttäneille ja voimakkaasti immuunipuutteisille 50 vuotta täyttäneille. Vaxigrip annetaan yli 6 kuukauden ikäisille ja vanhemmille. Lisäksi Fluenz-nenäsumuterokotetta voidaan antaa 2–6 ‑vuotiaille lapsille.

Neuvolat antavat influenssarokotuksia rokotusohjelman mukaisesti alle 7‑vuotiaille lapsille huoltajineen. Neuvoloiden verkkoajanvaraus avautuu lokakuun aikana, ja neuvolaikäisille on normaalien palveluaikojen lisäksi tarjolla rokotusaikoja kello 16–18 välillä. Jokaiselle neuvolassa ajanvarauksella tai vastaanoton yhteydessä rokotettavalle tulee varata aika omalla nimellä verkkoajanvarauksen tai neuvolan puhelinpalvelun kautta, joka on avoinna numerossa 013 330 2841 maanantaista perjantaihin kello 8–14. Lasten rokotukset neuvoloissa alkavat lokakuun lopussa tai marraskuussa sen mukaan, miten lapsille tarkoitetut nenäsumuterokotteet saapuvat hyvinvointialueelle.

Koulu- ja opiskeluterveydenhuollon kautta rokotusohjelman mukaisesti riskiryhmiin kuuluville oppilaille ja opiskelijoille annettavien influenssarokotusten käynnistymisestä tiedotetaan koulujen Wilma-järjestelmän kautta.

Koronarokotukset

Koronarokotteen tehosterokotteen saavat tänä vuonna 75 vuotta täyttäneet. Vuosi sitten maksuton tehosterokote annettiin yli 65-vuotiaille. Tehosterokotteen saavat myös 18 vuotta täyttäneet, joilla on kaksi tai useampi vakavan koronataudin riskiä lisäävä sairaus. Vuosi sitten tehosterokotteen saivat kaikki yli 18-vuotiaat riskiryhmään kuuluneet. Koronarokotteen perussarja annetaan niille henkilöille, jotka eivät ole aikaisemmin saaneet yhtään koronarokotusannosta.

Kaudella 2025–2026 koronarokotteen perussarja annetaan:

18 vuotta täyttäneille ja sitä vanhemmille 1 annos

riskiryhmiin kuuluville 12–17-vuotiaille 1 annos

kaikille voimakkaasti immuunipuutteisille 6 kk iästä alkaen 2 annosta

Koronarokotteen syystalven tehosteen kohderyhmät:

75 vuotta täyttäneet

hoitokodeissa tai säännöllisessä järjestetyssä kotihoidossa olevat henkilöt sekä omaishoidettavat iäkkäät henkilöt.

kaikenikäiset voimakkaasti immuunipuutteiset

18-vuotta täyttäneet, joilla on kaksi tai useampi vakavan koronataudin riskiä lisäävä sairaus

Koronarokotusten tehosterokotteena ja perusrokotuksissa käytetään Comirnaty LP8.1 variantti ‑rokotetta. Kaikille kohderyhmille suositellaan koronarokotteen tehosterokotetta riippumatta siitä, montako tehosteannosta henkilö on aiemmin saanut tai montako kertaa hän on sairastanut koronan, jos sairastumisesta on vähintään 6 kuukautta.

Riskiryhmään kuuluvien lasten koronarokottaminen toteutetaan hoitavan lääkärin rokotussuosituksen perusteella. Rokotusten antaminen keskitetään Joensuussa Suvikadun neuvolaan. Lisäksi Nurmeksen ja Kiteen neuvoloissa on varattavissa yksittäisiä riskiryhmälasten rokotusaikoja marraskuussa.

Pneumokokkirokotukset

Pneumokokkirokotteen voi ottaa samaan aikaan influenssa- ja koronarokotuksen kanssa. Aikuisten kansallisessa rokotusohjelmassa rokotetta tarjotaan seuraaville ryhmille:

kantasolusiirteen saaneet

alle 75-vuotiaat vakavasti munuaissairaat

65–84-vuotiaat COPD- ja astmapotilaat

alle 75-vuotiaat voimakkaasti immuunipuutteiset

Rokotetta annetaan yksi annos.

Siun sote aloittaa ikääntyneiden ja vammaispalvelujen asumispalveluyksiköissä asuvien sekä kotihoidon asiakkaiden asumispalveluyksiköissä ja kotona tapahtuvat rokotukset syys-lokakuun aikana, kun rokotteita on saatavilla riittävästi.

Etsitkö tätä

Influenssarokotukset aikuisille

Koronarokotukset

Pneumokokkirokotukset