Ulkoilun ja luonnosta nauttimisen tapoja kehitetään ikääntyneiden palveluissa

Pohjois-Karjalan hyvinvointialue – Siun sote pyrkii lisäämään ulkoilua ja luonnosta nauttimista ikääntyneiden asumispalveluissa ja kotihoidossa. Hyvinvointialueella on käynnistymässä kaksi hanketta, joissa luodaan toimintamalleja ulkoilun ja luonnossa olemisen lisäämiseksi palvelujen arjessa. Hankkeet toteutetaan yhteistyössä Ikäinstituutin kanssa.

Luontovuosi-hanke toteutetaan ikääntyneiden palveluasumisessa. Tavoitteena on tuoda luonnon terveyshyödyt osaksi asiakkaiden ja henkilökunnan arkea ympärivuotisesti. Toimintamallia pilotoidaan kuluvan vuoden aikana neljässä palveluasumisen yksikössä (Juuan Kielokallio, Kesälahtitalo, Kesätaival ja Joensuun Senioripiha). Pilottien jälkeen toimiviksi todetut käytänteet otetaan käyttöön myös muissa Siun soten asumisyksiköissä.

Luonnossa olemisella on monia terveyshyötyjä, jotka pyrimme hankkeen myötä saamaan kiinteäksi osaksi ikääntyneiden arkea. Asumispalveluissa asiakkaiden toimintakyky vaihtelee ja moni asukas tarvitsee paljon tukea ulkoilussa. Myös yksiköt ovat erilaisia. Osa sijaitsee metsän siimeksessä ja osa kaupungin keskustassa. Pyrimme selvittämään, miten saamme tarjottua luonnon terveyshyödyt eri laisissa tilanteissa, palveluasiantuntija Tarja Hirvonen kertoo.

Hankkeen aikana selvitetään myös erilaisia tapoja saada kokemus luonnosta ja hyötyä luonnon terveysvaikutuksista.

Aina asukkaan ei ole mahdollista mennä ulos luontoon edes avustettuna. Selvitämmekin nyt myös sitä, miten luonnon voi tarvittaessa tuoda sisätiloihin niin, että asukas saa aidon kokemuksen luonnosta ja pääsee nauttimaan sen tuomista terveyshyödyistä. Tavoitteemme on, että jokainen voi nauttia luonnosta säännöllisesti osana arkea toimintakyvystä tai yksikön sijainnista riippumatta, kertoo palvelupäällikkö Jonna Schadewitz-Laakkonen ikääntyneiden asumispalveluista.

Hankkeessa tehdään yhteistyötä asumispalvelujen henkilöstön, asukkaiden ja heidän omaisten sekä kuntien ja kolmannen sektorin kanssa. Tavoitteena on myös lisätä henkilöstön osaamista ja tietämystä luonnon terveyshyödyistä ja niiden hyödyntämisestä hoitotyössä.

Kotona asuvien ikääntyneiden ulkoilua halutaan lisätä

Hyvä vanhuus yhdessä ulkoillen ‑hanke liittyy myös vahvasti luontoon ja ulkoiluun. Hankkeen tavoitteena on ulkoilun vahvistaminen ja vakiinnuttaminen Siun soten ikääntyneiden palveluissa. Hankkeessa toimintamalleja kehitetään ja pilotoidaan kolmessa kotihoidon yksikössä (Juuan, Vaarat-Pyhäselän ja Joensuun keskustan kotihoito).

Kotihoidossa olevat ikääntyneet asuvat monesti yksin omassa kodissaan. Moni ikääntynyt kaipaa seuraa ja pitää ulkoilusta, mutta yksin ei tule lähdettyä, ja sillä on suoria vaikutuksia toimintakykyyn ja mielialaan. Toisin kuin asumispalveluissa, kotihoidossa on vaikea toteuttaa henkilöstön tukemana isomman joukon yhteisiä ulkoiluhetkiä. Tämän vuoksi etsimme toimintamalleja, jotka sopivat kotihoidon asiakkaille. Hyvät käytänteet ovat sitten helposti sovellettavissa myös muihin ikääntyneiden palveluihin koko maakunnan alueelle, sanoo palvelupäällikkö Minna Penttinen ikääntyneiden kotihoidosta.

Ulkoiluhankkeessa tehdään tiivistä yhteistyötä yhdistysten, kuntien, seurakuntien ja oppilaitosten kanssa. Tavoitteena on luoda malli, jolla voidaan koordinoida vapaaehtoistoimintaa ikääntyneiden ulkoilun tukena.

Yksin kotona asuva ikääntynyt kaipaa usein seuraa ulkoiluun. Tämän vuoksi pyrimmekin luomaan toimintamallin, joka madaltaa kynnystä lähteä vapaaehtoisena ulkoilemaan ikääntyneen kanssa. Tavoitteemme on saada alueille lisää vapaaehtoisia ulkoilukavereita, Hirvonen sanoo.

Hyvä vanhuus yhdessä ulkoillen ‑hanke toteutetaan myös yhteistyössä Ikäinstituutin kanssa.

Vie vanhus ulos ‑kampanja käynnistyi tänään

Ikäinstituutin vuosittain toteuttama Vie vanhus ulos ‑kampanja on käynnistynyt tänään 8.9.2025. Kampanja jatkuu kaksi viikkoa ja päättyy sunnuntaina 21.9.2025. Kampanjan tarkoitus on tuoda lisää ulkoilun iloa mahdollisimman monelle ulkoiluapua kaipaavalle ikääntyneelle.

Siun soten ikääntyneiden asumispalvelujen ja kotihoidon yksiköitä on jälleen mukana kampanjassa. Tavoitteena on ulkoilla mahdollisimman monta kertaa kampanjan aikana.

Viime vuonna kampanjan aikana saatiin nauttia iloisesta yhdessä tekemisestä ikääntyneiden ja heidän läheistensä kanssa. Myös vapaaehtoiset olivat aktiivisesti mukana ulkoilemassa.

Viime vuoden tunnelma oli erittäin lämmin ja myös säät suosivat meitä kampanjan aikana. Koko henkilökunta lähti aktiivisesti mukaan kampanjaan, ja asukkaat ulkoilivat paljon itsenäisesti ja avustettuina. Parhaiten mieleeni jäivät asukkaille järjestetty suunnistus Riihisärkän lähimaastossa ja vierailu paikallisen päiväkodin pihalla katsomassa lasten riemua. Näistä asukkaat tykkäsivät kovasti. Riihisärkässä pyrimme mahdollistamaan kaikille asukkaillemme ulkoilun säännöllisesti, kertoo palveluvastaava Antti Piipponen Riihisärkän asumisyksiköstä.

Viime vuonna tavoitteemme oli saada omaisia mukaan ulkoilemaa, ja tässä onnistuimmekin mukavasti. Ulkoilimme myös lasten ja järjestötoimijoiden kanssa. Parhaimpia hetkiä oli varmaan asukkaiden muistelmat ja muistot, mitä heräili matkan varrella sekä kiireetön yhdessä oleminen. Toivottavasti näitä tunnelmia saamme jälleen, sanoo palveluesihenkilö Henna Hämäläinen Kiteen hoivakodista.

Siun sote haastaa kampanjan innoittamana myös kaikki pohjoiskarjalaiset ulkoilemaan mahdollisimman paljon ikääntyneiden kassa sekä kampanjan aikana että myös muulloin.

Nyt on hyvä aloittaa huolehtimaan kokonaisvaltaisesti hyvinvoinnista. Ulkoilu, jos mikä on yhdessä parasta terapiaa mielelle ja antaa lihaksille töitä, vahvuutta jaksaa arjessa. Vähintään tuplavaikutus. Otathan säännölliseksi tavaksi. Ota mukaan ulkoilemaan myös oma ikääntynyt läheinen tai vaikka naapuri ‑yhdessä ulkoilu piristää molempien mieltä, ikääntyneiden palvelujen toimialuejohtaja Eija Rieppo kannustaa.