Rantakylän terveysasemalla on todettu kosteusvaurioita – Siun sote ja Joensuun kaupunki hakevat ratkaisua tilojen käyttöön ja korjaukseen liittyen

Joensuussa Rantakylän terveysaseman 1. kerroksessa on todettu kosteusvaurioita. Pohjois-Karjalan hyvinvointialue – Siun sote toimii Joensuun kaupungin omistamissa tiloissa vuokralla. Joensuun kaupunki on kiinteistönomistajana aloittanut jatkotoimenpiteiden suunnittelun.

Rantakylän terveysasemalla työskentelevät henkilöt ovat kokeneet vuoden 2024 aikana tiloissa heikkoon sisäilmanlaatuun viittaavaa oireilua. Tiloissa vuokralla oleva Siun sote pyysi vuoden 2025 alussa Joensuun kaupunkia teetättämään kuntotutkimukset, joissa tehtäisiin myös olosuhdearvio. Olosuhdearvio tarvittiin, jotta työterveyslääkärillä olisi mahdollisuus arvioida rakennuksen olosuhteiden terveydellistä merkitystä. Joensuun kaupungin tilakeskus teetätti kuntotutkimukset kevättalvella ja tutkimusseloste valmistui toukokuun alussa 2025. Kuntotutkimuksessa selvitettiin rakennuksen tämänhetkistä kuntoa, sisäilmaan vaikuttavia tekijöitä sekä rakennuksen ilmanvaihtojärjestelmän toimintaa.

Kuntotutkimuksen ja olosuhdearvioinnin tulokset

Tutkimuksissa todettiin kosteusvaurioita 1. kerroksen ulkoseinä- ja perusmuurirakenteissa. Vauriot ovat syntyneet pitkäaikaisen kosteusrasituksen seurauksena. Kuntotutkimuksen olosuhdearvioinnin perusteella ulkoseinä- ja perusmuurirakenteissa olevilla vaurioilla voi olla vaikutus rakennuksen sisäilman laatuun. Joensuun kaupunki on luovuttanut tutkimusselosteen Pohjois-Karjalan hyvinvointialueelle keväällä 2025.

Työterveyslääkäri antoi lausunnon terveydellisestä merkityksestä syyskuun puolivälissä 2025. Lausunnossa suositellaan sisäilmaa huonontavien haittojen poistamista ja vaurioiden korjaamista. Vaurioituneet rakenteet eivät saisi olla kosketuksissa eikä ilmayhteydessä sisätilaan. Työsuojelullisten velvoitteiden perusteella tilanteessa on välttämätöntä ryhtyä toimiin altistumisen vähentämiseksi.

Palvelut jatkuvat toistaiseksi ennallaan

Kiinteistönomistaja on aloittanut 1. kerroksen ulkoseinärakenteiden korjaustavan ja kustannusten arvioinnin syyskuussa 2025. Kiinteistön vuokrasopimuksen neuvottelut ovat käynnissä, minkä aikana pyritään ratkaisemaan myös mahdollisten sisäilmakorjausten vaikutuksia tilojen käyttöön.

Rantakylän terveysasemalla toimivat lääkärin ja hoitajan vastaanottojen lisäksi suun terveydenhuollon palvelut, mielenterveys- ja päihdepalvelut, neuvolan ja kuntoutuksen palvelut, sosiaalityön palvelut, kotihoidon palvelut ja perheneuvola sekä laboratoriopalvelut. Toiminta Rantakylän terveysasemalla jatkuu toistaiseksi ennallaan, kunnes asiaan saadaan lisäselvityksiä.

Siun sote edistää sisäilmaan liittyvien asioiden ratkaisemista keväällä päivitetyn sisäilmaprosessin mukaisesti. Rantakylän terveysaseman kuntotutkimuksen tulosten vuoksi perustetaan sisäilmatyöryhmä, joka kokoontuu säännöllisesti ratkaisemaan sisäilmaan liittyviä asioita. Sisäilmatyöryhmään kuuluu Siun soten, Joensuun kaupungin, työsuojelun, työterveyden ja työntekijöiden edustajat.

Rantakylän terveysasemalla työskenteleville on pidetty perjantaina 10.10. info kuntotutkimuksen tuloksista.

Siun sote viestii aiheesta vaiheittain sitä mukaa kun asiat ratkeavat.