Siun soten uudet liikkuvat hammashoitolat aloittavat toimintansa syyskuussa

Pohjois-Karjalan hyvinvointialueen – Siun soten kaksi uutta liikkuvaa hammashoitolaa aloittaa toimintansa syyskuussa. Liikkuvissa hammashoitoloissa voidaan antaa kenelle tahansa asiakkaalle hammaslääkärin, hammashoitajan tai suuhygienistin toteuttamaa täysivaltaista perushammashoitoa. Kontteihin rakennettuja moderneja hammashoitoloita on helppo siirtää paikasta toiseen, joten hammashoitolat mahdollistavat palvelujen viemisen lähelle asiakkaita ympäri maakuntaa. Liikkuvat hammashoitolat parantava palvelujen saatavuutta ja oikea-aikaisuutta sekä lisäävät terveydenedistämistyötä erityisesti alueilla, joissa hammashoitopalveluja on rajoitetusti.

Toinen liikkuva hammashoitola menee aluksi Juukaan ja Valtimolle tekemään koululaisten hammastarkastuksia. Toinen liikkuva hammashoitola aloittaa koululaisten hammastarkastukset Joensuussa. Liikkuva hammashoitola menee koululle, ja se hoitaa koululaisten tarkastusten lisäksi myös mahdolliset jatkotoimenpiteet kuten hampaiden paikkaamisen. Tästä hyötyy niin koululainen kuin hänen vanhempansa tai huoltajansa: lasta ei tarvitse kuljettaa koulusta hammashoitolaan ja takaisin. Näin koululaisen poissaoloaika koulusta ja vanhemman poissaoloaika töistä vähenee huomattavasti.

Tästä ajansäästöstä olemme saaneet kouluilta paljon hyvää palautetta. Hoidon antaminen tutussa kouluympäristössä vähentää myös hampaiden tarkastukseen ja hoitoon liittyvää jännittämistä, kertoo terveyskeskushammaslääkäri Ville Forsblom.

Siun sotella on kokemusta hammashoidon viemisestä asiakkaiden luo. Henkilöauton avulla liikuteltavat uudet hammashoitolat täydentävät jo aikaisemmin hyväksi havaittua hammashoidon pop up ‑toimintaa. Siinä palvelut viedään kannettavan hoitoyksikön avulla kouluille tai ikääntyneiden asumispalveluyksiköihin.

Hammaslääkärin näkökulmasta liikkuminen kouluille asiakkaiden luo antaa hyvän kokonaiskuvan tietyn koulun oppilaiden hampaiden ja suun terveydestä sekä kohdennetun terveydenedistämisen tarpeesta. Voimme järjestää tarpeen mukaan koululla esimerkiksi luennon siitä, miten energiajuomat lisäävät hampaiden eroosiota tai miten nikotiinituotteet heikentävät suun terveyttä. Voimme myös kootusti kertoa hammasvälien lankauksen tekniikasta ja tärkeydestä, jonka jälkeen tarkastuksen yhteydessä opetamme tekniikan henkilökohtaisesti käytännössä, jatkaa Ville Forsblom.

Siun soten suun terveydenhuollossa painotetaan ja lisätään terveydenedistämistyötä jalkautumalla maakunnan väestön keskuuteen entistä enemmän. Ennaltaehkäisevällä työllä tuetaan maakunnan asukkaiden suun terveyttä ja hyvinvointia kaiken ikäisinä.

Liikkuvat hammashoitolat auttavat tavoittamaan asiakasryhmiä, joiden voi olla vaikea päästä vastaanotolle sote-keskuksiin. Liikkuvien hammashoitoloiden toteutamme samoja palveluja kuin aikaisemmin, mutta eri tavalla, kertoo johtava ylihammaslääkäri Virva Vänttinen.

Uutena etuna on se, että voimme viedä palveluja sinne, missä niitä tarvitaan. Liikkuva hammashoitola voi olla paikallaan esimerkiksi noin viikon, mutta tarvittaessa vaikka 1–2 kuukautta, kenties pitempäänkin. Keräämme käyttökokemuksia liikkuvien hammashoitoloiden toiminnan alusta lähtien, koska olemme muihin hyvinvointialueisiin verrattuna etunenässä toteuttamassa näin laajoja liikkuvia suun terveyden palveluja, jatkaa Virva Vänttinen

Siun sote keskittää suun terveyshuollon ja hammashoidon palvelut sosiaali- ja terveyskeskuksiin palvelustrategian ja palveluverkkosuunnitelman mukaisesti. Sosiaali- ja terveyskeskukset (sote-keskukset) sijaitsevat Ilomantsissa, Kiteellä, Kontiolahdessa, Lieksassa, Liperissä, Nurmeksessa ja Outokummussa. Joensuussa sote-keskuksen muodostavat Niinivaaran, Rantakylän ja Siilaisen palvelupaikat.

Juuan ja Tohmajärven sosiaali- ja terveysasemien hammashoitoloiden palvelutoiminta tukeutuu alueen sosiaali- ja terveyskeskukseen: Juuan osalta Nurmeksen sosiaali- ja terveyskeskukseen ja Tohmajärven osalta Kiteen sosiaali- ja terveyskeskukseen. Polvijärven sosiaali- ja terveysasemalla olevan hammashoitolan toimintaa tarkastellaan uudestaan vuoden 2025 lopussa. Rääkkylän ja Heinäveden sosiaali- ja terveysasemilla hammashoitoloiden toiminta päättyi viime vuonna.