Tupakointi vähenee, mutta nikotiiniriippuvuus pysyy

Tilastojen mukaan perinteinen tupakointi on laskenut Suomessa viime vuosikymmeninä. Terveystietoisuus, savuttomat tilat ja lainsäädäntö ovat tehneet tehtävänsä. Silti yksi asia ei ole kadonnut mihinkään: nikotiini.

Nikotiinin käyttö on säilynyt, ja joissain ryhmissä jopa lisääntynyt. Terveyden ja hyvinvoinnin laitoksen vuonna 2024 tekemän Terve Suomi ‑tutkimuksen mukaan yli 15 % 20–64-vuotiaista pohjoiskarjalaisista käyttää päivittäin tupakka- ja nikotiinituotteita. Tupakointi ei juurikaan viime vuosina ole enää vähentynyt, mutta sen sijaan muiden nikotiinituotteiden käyttö on lisääntynyt, erityisesti miehillä. Nuorten keskuudessa suosiotaan ovat kasvattaneet sähkösavukkeet ja nikotiinipussit.

Miksi nikotiini pitää pintansa?

Nikotiinin käyttöön liittyy monia eri syitä. Jotkut kuvaavat sen liittyvän rentoutumiseen, toiset keskittymiseen ja osa sosiaaliseen yhteenkuuluvuuteen. Nuoremmille käyttäjille uudet nikotiinituotteet näyttäytyvät moderneina ja trendikkäinä tuotteina ‑ei savuna ja katkuina.

Monet ajattelevat, että koska nämä tuotteet eivät sisällä tervaa tai savua, ne ovat harmittomia. Tuotteiden markkinointi ja sosiaalisen median luomat mielikuvat tuotteista vähemmän haitallisina vaihtoehtoina tupakoinnille ovat osa tupakkateollisuuden markkinointistrategiaa.

Nikotiinipussien ja sähkösavukkeiden käyttö on helppoa ja huomaamatonta. Nikotiinia voi käyttää luennolla, autossa tai työpöydän ääressä ilman, että kukaan huomaa. Tämä tekee riippuvuuden hallinnasta entistä vaikeampaa, sillä riippuvuus on ikään kuin piilossa. Enää ei välttämättä tarvitse vaivautua lähtemään ulos helpottamaan nikotiinin vieroitusoireita.

Onko nikotiinin käyttö aidosti oma valinta?

Tupakoinnin vähentyessä tupakkateollisuuden on ollut pakkoa kehittää uusia tuotteita pitääkseen toimintansa pystyssä. Onko eettisesti oikein, että tupakkateollisuuden liiketoiminta perustuu sellaisen tuotteen myyntiin, joka aiheuttaa merkittäviä terveyshaittoja ja riippuvuutta?

Usein tätä perustellaan yksilön omalla vastuulla, mutta nikotiiniriippuvuudesta kärsivän henkilön kohdalla ei enää ole kyse valinnanvapaudesta, vaan kroonisesta sairaudesta ja muuttuneesta aivokemiasta. Nikotiinipussit ja sähkösavukkeet on brändätty “terveellisemmiksi vaihtoehdoiksi”, mutta niiden perimmäinen tarkoitus on sama – ylläpitää riippuvuutta ja varmistaa asiakkaan pysyvyys.

Tarvitaan tietoa nikotiinin haitoista ja nikotiinittomuuden hyödyistä

Tietoisuutta nikotiinin haitoista ja nikotiinittomuuden hyödyistä tulee lisätä. Tupakoinnin haitat tunnetaan laajasti, mutta miten on uusien nikotiinituotteiden kohdalla? Nikotiini on voimakkaasti riippuvuutta aiheuttava, jopa myrkyksi luokiteltava aine. Nikotiini vaikuttaa keskushermostoon, ja sillä on moninaiset vaikutukset koko elimistöön, kuten aivojen toimintaan, sydän- ja verenkiertoelimistöön, suun terveyteen sekä lisääntymisterveyteen.

Savuttomuus on ollut suuri yhteiskunnallinen edistysaskel, mutta juuri nyt tarvitsemme tehokkaita toimenpiteitä kohti nikotiinitonta yhteiskuntaa. Parasta ennaltaehkäisyä on olla aloittamatta nikotiinin käyttöä ollenkaan, ja siksi lasten ja nuorten suojelu nikotiinituotteilta ja niihin liittyviltä sallivilta asenteilta ja normeilta on ensiarvoisen tärkeää. Tarvitaan myös oikeaa tietoa, kriittistä medianlukutaitoa sekä avointa keskustelua asiasta ja siihen liittyvistä ilmiöistä lasten ja nuorten arjessa.

Nikotiinituotteita käyttävien kannattaa pohtia omaa suhdettaan käyttöön: Miksi olen aloittanut käytön ja aloittaisinko sen enää nykyisessä elämäntilanteessa? Mikä minua motivoisi lopettamaan? Onko se parempi terveys, raha, hyvän esimerkin näyttäminen omalle lapselle tai vapauden ja riippumattomuuden tunne omasta elämästä? Nämä pohdinnat voivat olla ensimmäinen askel kohti nikotiinittomuutta.

Savuttomuus on ollut suuri yhteiskunnallinen edistysaskel, mutta juuri nyt tarvitsemme tehokkaita toimenpiteitä kohti nikotiinitonta yhteiskuntaa.

Ellinoora Ojala

Kirjoittaja työskentelee ennaltaehkäisevän päihdetyön asiantuntijana Pohjois-Karjalan hyvinvointialueella – Siun sotessa.