Kotona asuva muistisairauteen sairastunut saa nyt entistä paremman tuen ja avun uuden muistikoordinaattoritoiminnan kautta

Kotona asuva muistisairauteen sairastunut ja hänen läheisensä saavat nyt entistä kattavamman tuen uuden muistikoordinaattoritoiminnan kautta. Uuden toiminnan tavoitteena on turvata kotona asuvan muistisairaan omannäköisen elämän jatkumista ja tarjota ennalta ehkäisevää apua hyvän arjen säilyttämiseksi. Suomessa tehdyssä tutkimuksessa on todettu, että muistikoordinaattoritoiminnan avulla ympärivuorokautisen hoidon alkaminen viivästyi merkittävästi. Pohjois-Karjalan hyvinvointialue – Siun sote on käynnistänyt toiminnan pikkuhiljaa vuoden 2026 alussa, ja toimintatapoja on kehitetty alkutalven aikana.

– Varaudumme uudella toiminnalla väestön ikääntymiseen ja sitä kautta muistisairauksien kasvuun, geriatrisen keskuksen palveluesihenkilö Tarja Parviainen tiivistää.

Siun sote lähti kehittämään muistikoordinaattoritoimintaa, sillä kotona asuville muistisairaille asiakkaille ei ollut tarjolla rinnalla kulkevaa, arkea tukevaa palvelua. Muistisairaudet vaikuttavat merkittävästi ikääntyneiden toimintakykyyn, minkä vuoksi kotiin tarjottavalle toimintakykyä ylläpitävälle palvelulle on ollut suuri tarve Pohjois-Karjalassa.

Asiakas voi päästä muistikoordinaattorin tarjoamiin palveluihin muistihoitajan ohjaamana sen jälkeen, kun hän on saanut muistisairauden diagnoosin ja arjessa on tullut esiin jokin huolenaihe. Lisäksi muistikoordinaattorit tekevät muistisairauksien seurantakäyntejä yksilöllisen suunnitelman mukaisesti. Asiakkaalla on mahdollisuus saada muistikoordinaattorin palveluja siihen saakka, kunnes hän alkaa saada säännöllistä palvelua, kuten säännöllistä kotihoitoa tai asiakas siirtyy asumispalveluihin.

Muistikoordinaattori tekee asiakkaan toimintakyvystä kokonaisarvion, jonka mukaan asiakas saa tarvitsemiaan kohdennettuja ratkaisuja. Tilanteen mukaan asiakkaan kanssa sovitaan 1–3 käyntiä, joiden aikana saadaan kokonaiskuva tilanteesta ja suunniteltua tarvittavat tukitoimet. Jokaiselle asiakkaalle räätälöidään juuri hänen tarvitsemansa keinot, joilla oma arki säilyy mielekkäänä ja turvallisena. Kaikkien asiakkaiden kanssa muistikoordinaattorit käyvät läpi kaatumisen ehkäisyyn, ravitsemukseen, uneen ja sosiaalisiin suhteisiin liittyviä asioita. Kaiken tarkoituksena on ylläpitää ja parantaa asiakkaan toimintakykyä ja antaa avaimia hyvän arjen säilyttämiseen. Lisäksi muistikoordinaattori tukee muistisairaan perhettä ja antaa ajantasaista tietoa sairaudesta. Muistikoordinaattori voi tarjota konkreettista apua esimerkiksi Kelan hakemusten tekemisessä.

Muistikoordinaattoritoiminnan lisäksi ikääntyneille järjestetään kuntoutumisen palveluja, joihin kuuluvat muun muassa terapiapalvelujen järjestämät voima- ja tasapainoryhmät sekä kotikuntoutuksen palvelut. Ikäneuvola on saatu laajennettua maakunnalliseksi toiminnaksi viime vuonna. Ikäneuvolan toiminta sisältää yli 65-vuotiaille suunnattuja terveystapaamisia ja elintapaohjausta muun muassa ravitsemukseen, liikkumiseen ja unettomuuden lääkkeettömään hoitoon. Yli 65-vuotiaiden omaishoitajien ja perhehoitajien hyvinvointi- ja terveystarkastukset toteutetaan ikäneuvolan palveluna. Lisäksi ikäneuvolassa järjestetään ryhmätoimintoja, joilla pyritään varhaisen elintapaohjauksen kautta ehkäisemään sairastumista kansansairauksiin.