Turvalliset seurustelusuhteet ovat jokaisen nuoren oikeus

Pohjois-Karjalan hyvinvointialueen – Siun soten oppilas- ja opiskeluhuollon palveluissa tuetaan nuoria turvattomien ihmissuhteiden tunnistamisessa ja omien rajojen asettamisessa. Lisäksi henkisen ja fyysisen väkivallan kokemuksista tai pelosta voi aina mennä juttelemaan oppilas- ja opiskeluhuollon ammattilaisten kanssa.

Seurusteluväkivalta näkyy kuraattorin arjessa vahvimmin nuorten kokeman henkisen ja digitaalisen väkivallan muotoina, mutta myös fyysistä väkivaltaa kohdanneita nuoria on. Nuoret eivät välttämättä tunnista kaikkia väkivallan muotoja ja väkivalta voidaan ymmärtää pelkästään fyysiseksi väkivallaksi. Havahtuminen ja omien kokemusten tunnistaminen lähisuhdeväkivallaksi voi toteutua esimerkiksi keskustellessa asiasta ystävän tai jonkun aikuisen, kuten kuraattorin kanssa, Siun soten oppilas- ja opiskeluhuollon kuraattoripalvelujen johtava sosiaalityöntekijä Sanna Turunen kertoo.

Henkinen väkivalta voi näkyä seurustelusuhteessa esimerkiksi siten, että seurustelukumppani hallitsee ja kontrolloi toisen elämää. Nuorten keskuudessa tämä ilmenee usein digitaalisena väkivaltana, kuten vaatimuksena pitää sijaintitietoja päällä Snapchat-sovelluksessa, viestien lukemisena toisen puhelimesta tai sosiaalisen median tilien hallintana. Kontrollointi voi näkyä myös kavereiden ja perheen näkemisen rajoittamisena.

Nuoret saattavat ajatella kontrolloinnin ja mustasukkaisuuden olevan normaaleja seurustelusuhteisiin kuuluvia ilmiöitä, sillä niiden raja voi tuntua häilyvältä omistautuneisuuden ja rakkauden kanssa. Jokaisella on kuitenkin oikeus yksityisyyteen eikä kenenkään tarvitse olla jatkuvasti toisen tavoitettavissa, Turunen muistuttaa.

Henkinen väkivalta voi näkyä myös uhkailuna, haukkumisena, vähättelynä, epäkunnioittavana käytöksenä sekä roolien ja rajojen hämärtymisenä. Seurustelu ja parisuhteessa oleminen on uutta ja sitä harjoitellessa nuorten voi olla vaikea määritellä omia rajojaan.

Kumppani voi esimerkiksi joutua ottamaan niin paljon vastuuta toisen hyvinvoinnista ja elämästä, että kuormittuu siitä valtavasti eikä koe voivansa lähteä tilanteesta. Näihin tilanteisiin voi liittyä seurustelukumppanin psyykkisen hyvinvoinnin haasteita ja siitä syntyvää riippuvuussuhdetta, Turunen pohtii.

Nuoret voivat kokea seurustelusuhteissaan myös seksuaalista väkivaltaa, esimerkiksi painostamista seksiin tai seksuaalista ahdistelua, kuvaamista ilman lupaa tai seksuaalisten kuvien jakamista.

Erityisesti seksuaalisen väkivallan kokemiseen liittyy usein valtavasti häpeän kokemuksia ja siitä voi olla todella vaikea puhua kenellekään. Kannustamme kuitenkin ottamaan myös vaikeimmat asiat puheeksi aikuisen kanssa, Turunen kannustaa.

Ennaltaehkäisy ja varhainen puuttuminen avainasemassa

Ennaltaehkäisyn ja varhaisen puuttumisen näkökulmasta on erittäin tärkeää, että nuorten väkivaltaiset teot seurustelusuhteissa tunnistetaan väkivallaksi. Jos nuorta mietityttää, onkohan jokin asia turvalliseen seurustelusuhteeseen kuuluvaa, toimitaanko häntä kohtaan tai toimiiko hän muita kohtaan oikein, on tärkeää, että kokemusten peilaamiseen löytyy myös ammattilaisten tukea.

Kuraattori voi tukea nuoria seurusteluväkivaltatilanteissa tarjoamalla mahdollisuuden keskustella luottamuksellisesti kokemuksistaan. Tukea tarjotaan väkivaltaa kokeneiden lisäksi myös väkivallan tekijöille, jotta heidän olisi mahdollista muuttaa omia toimintatapojaan.

Yhteinen pohdinta voi auttaa nuorta tunnistamaan niin omia kuin toisen rajoja sekä löytämään selviytymiskeinoja tilanteisiin. Kuraattori voi auttaa luomaan turvaverkkoa ja selvittämään tarvittavaa tukea. Kuraattori voi myös tarvittaessa auttaa nuorta olemaan yhteydessä muihin tahoihin, kuten poliisiin, rikosuhripäivystykseen tai kriisikeskukseen, Turunen kertoo.

Lisäksi kouluissa ja oppilaitoksissa tuetaan nuoria esimerkiksi järjestämällä erilaisia teematunteja ja tapahtumia, joissa annetaan ikätasoisesti tietoa seurusteluväkivallan eri muodoista sekä käsitellään turvallisia ihmissuhteita ja toisen kunnioittamista, Turunen jatkaa.

Nuoret ja nuorten huoltajat voivat olla yhteydessä oppilas- ja opiskeluhuollon ammattilaisiin, jos jokin asia nuoren arjessa mietityttää. Kuraattorit, terveydenhoitajat ja psykologit auttavat nuoren hyvinvointiin ja koulunkäyntiin liittyvissä asioissa. Voit lukea lisää palveluistamme ja löydät yhteystiedot verkkosivuiltamme: www.siunsote.fi/palvelut/terveyspalvelut/koulu-ja-opiskeluterveys/.

Lisätietoa lähisuhdeväkivallan tunnistamisesta ja avun hakemisen reiteistä löydät Lähisuhdeväkivalta ‑sivultamme.