Siun soten vuoden asiakas- ja potilasturvallisuusteot: Nurmeksen hammashoitolassa hammaspeikkokaan ei ole pelottava, Lieksan pelastusasema toi turvaa koulutien alkuun

Pohjois-Karjalan hyvinvointialueen – Siun soten tulevaisuuslautakunta valitsi 18.9.2025 Siun soten omat vuoden 2025 asiakas- ja potilasturvallisuusteot. Vuoden teoista palkittiin Nurmeksen hammashoitola sekä Lieksan pelastusasema. Lautakunnan valintaperusteluissa arvostettiin sitä, että molempia esimerkkejä voisi toteuttaa laajemminkin koko hyvinvointialueella.

Hyvinvointialueella jo perinteeksi muodostunut – eli kolmantena perättäisenä vuonna valittava – teko palkitaan vuosittain valtakunnallisen asiakas- ja potilasturvallisuuspäivän tiimoilla ja sen teemaan liittyen. Asiakas- ja potilasturvallisuuspäivän tämän vuoden teemana oli ”Turvallista hoitoa ja palvelua jokaiselle vastasyntyneelle ja lapselle”.

Nurmeksen hammashoitolassa hammaspeikkokaan ei ole pelottava

Nurmeksen hammashoitolassa lasten hammashoidon turvallisuutta on edistetty luovasti useilla keinoilla. Tavoitteena on ollut vaikuttaa kokemuksiin hammashoidosta jo lapsuudesta lähtien.

Jo odotustilassa lasta vastassa on havainnollistava kuvakertomus siitä, mitä hoitohuoneen oven takana odottaa. Näin lapsi pystyy ennalta varautumaan siihen mitä hammastarkastuksessa tapahtuu. Hammashoitajan vastaanottohuoneen kattoon on puolestaan laitettu kuvia, joihin hoitotilanteessa voi keskittyä. Lisäksi hammashoitajat ovat järjestäneet mielenkiintoisia ja luovia Hammaspeikko & Hammaskeiju ‑infoja alle kouluikäisille suun terveyteen liittyen.

Työntekijöillä on vahva motivaatio kehittää toimintaa ja kokeilla uutta. Työ- ja elämänkokemus sekä omat havainnot asiakkaan kohtaamisesta on hyödynnetty konkreettisena kehittämisenä. Uskalletaan ideoida ja kokeilla! Tämä tunnustus kannustaa ja motivoi varmasti jatkamaan tällä linjalla, iloitsee osastonhoitaja Anu Huusko Nurmeksen hammashoitolasta.

Turvaa koulutien alkuun Lieksassa

Lieksassa pelastusaseman henkilöstö turvasi lasten koulutietä koulujen aloitusaamuna 6. elokuuta. Lautakunnan valintaperusteluissa todetaan, että kyseessä on innovatiivinen toimintatapa, jolla voidaan edistää turvallisuustaitojen kehittymistä varhaisessa vaiheessa. Lisäksi toiminnalla voidaan auttaa myös muita tiellä liikkujia kiinnittämään huomiota omaan liikennekäyttäytymiseen.

Siun soten yksiköistä tuli kaikkiaan 12 ehdotusta vuoden asiakas- ja potilasturvallisuuteoksi. Kaikki ehdotukset kuvauksineen löytyvät tulevaisuuslautakunnan 18.9.2025 kokouksen pöytäkirjalta: Esityslistat ja pöytäkirjat (dynastyjulkaisu.pohjoiskarjala.net)

Nurmeksen hammashoitajat ovat esiintyneet hammaskeijuna ja hammaspeikkona muun muassa tapahtumissa.