Kotona asuvien ikääntyneiden asumis- ja paloturvallisuutta parannetaan lahjoitusvaroin

Pohjois-Karjalan hyvinvointialue – Siun sote on saanut suuren rahalahjoituksen, jolla tuetaan pohjoiskarjalaisten ikääntyneiden kotona asumista. LähiTapiola Itä on lahjoittanut Siun sotelle 100 000 euroa yhteiskuntavastuurahastostaan. Rahoitus on kohdennettu vuoden 2026 aikana tehtäviin hankintoihin ja koulutuksiin, joilla parannetaan ikääntyneiden asumis- ja paloturvallisuutta.

Kyseessä on merkittävä rahasumma, jolla ennalta ehkäistään ja parannetaan ikäihmisten paloturvallisuutta, kertoo riskienhallintapäällikkö Janne Halonen pelastuslaitokselta.

Ikääntyneet haluavat yleensä asua kodissaan niin kauan kuin mahdollista, ja ilman muuta mekin Siun sotessa haluamme sen mahdollistaa. Asumisturvallisuus on yksi olennainen asia, joka mahdollistaa kotona asumisen, sanoo kotihoidon palvelupäällikkö Minna Penttinen.

Elämänturvayhtiönä LähiTapiola Itä haluaa olla turvaamassa ja parantamassa sekä ikääntyvien ihmisten turvallista kotona-asumista että henkilöstön työskentelyolosuhteita. Asiakkaiden omistamana yhtiönä ja vahvana paikallisena toimijana lahjoitukset ovat meille luonteva ja konkreettinen tapa tukea alueemme hyvinvointia, LähiTapiola Idän hallituksen puheenjohtaja Anssi Keinänen kertoo.

Kodin turvallisuutta ja toimivuutta on seurattava ikääntymisen myötä. Aiemmin toimineet kodin ratkaisut voivat ikääntyessä aiheuttaa vaaratilanteita.

Tapaturmien seuraamukset ovat ikääntyneille usein huomattavasti vakavampia kuin nuoremmille ihmisille. Kaatumiset ovat yleisin tapaturmatyyppi. Kaatumisen syynä voi olla huono valaistus, liukkaus tai erilaiset esteet kulkureiteillä. Näitä ei usein tule ajateltua, kun niihin on kotona totuttu eivätkä ne aiemmin ole muodostaneet turvallisuusriskiä. Asumisturvallisuuden tarkistamisella riskit saadaan näkyville ja niihin voidaan vaikuttaa yhdessä ikääntyneen ja hänen läheistensä kanssa, Penttinen toteaa.

Ikääntyminen vaikuttaa toimintakuntoon ja havainnointiin. Myös muistisairaudet ja tulen käsittely näkyvät selvästi onnettomuustilastoissa, Halonen sanoo.

Konkreettista tukea ja koulutusta

Lahjoituksen myötä kotona asuvia ikääntyneitä voidaan tukea konkreettisilla laitteilla, kuten palovaroittimilla ja sammutuspeitteillä sekä tehostaa ikääntyneiden ohjausta ja neuvontaa turvallisuuteen liittyvissä asioissa. Lisäksi lahjoituksella tuetaan ammattilaisten työtä.

Lahjoituksella hankitaan palovaroittimia, varoittimiin tulevia patterikoteloita ja sammutuspeitteitä ikääntyneiden koteihin. Päivystäville pelastusasemille hankitaan nostotuoleja. Lahjoituksen avulla koulutamme sosiaalipalvelujen ja ensihoidon työntekijöitä sekä perhe- ja omaishoitajia tunnistamaan mahdolliset paloriskit sekä päivitämme ja tuotamme uutta materiaalia asumisturvallisuuteen ja kodin turvalaitteisiin liittyen, Halonen kertoo.

Siun soten työntekijän mennessä asiakkaan kotiin, on tärkeää, että asiakkaan lisäksi huomioidaan asiakkaan asuinympäristö. Pienetkin muutokset asuinympäristössä tukevat koton asumista ja turvallisuutta. Asumisturvallisuuteen on kiinnitetty Siun sotessa huomiota aikaisemminkin, lahjoitus tukee tätä työtä ja mahdollistaa hankintoja sekä koulutuksen järjestämistä. Kodin turvallisuus nostetaan esille ja lisätään ammattilaisten tietoisuutta, jotta he voivat ennakoiden ohjata asiakkaita turvalliseen elämään, Penttinen jatkaa.

Ikääntyneiden asumis- ja paloturvallisuutta parantava projekti lahjoituksen avulla toteutetaan vuoden 2026 aikana.