Siun sote haluaa kuulla asiakkaiden kokemuksia yhdenvertaisuuden toteutumisesta

Pohjois-Karjalan hyvinvointialue – Siun sote kutsuu alueen asiakkaita osallistumaan 1.9. – 30.9.2025 toteutettavaan Polis-keskusteluun, jonka teema on asiakkaiden yhdenvertaisuuden toteutuminen hyvinvointialueen palveluissa.

Pääset osallistumaan kyselyyn Siun soten verkkosivuilla: Kerro mielipiteesi – Siun sote

Kyselyllä kerätään tietoa asiakkaiden kokemuksista hyvinvointialueen palveluiden yhdenvertaisuuteen liittyen. Yhdenvertaisuuslaki velvoittaa hyvinvointialueita arvioimaan toiminnan vaikutuksia eri väestöryhmiin ja edistämään yhdenvertaisuutta suunnitelmallisesti.

Kyselyn vastauksia hyödynnetään palveluiden kehittämisessä ja asiakkaiden yhdenvertaisuusohjelman laatimisessa. Ohjelma laaditaan osana YAMK-opinnäytetyötä ja sen tavoitteena on edistää asiakkaidemme yhdenvertaisuuden toteutumista hyvinvointialueen palveluissa.

Kyselyn avulla hyvinvointialue koostaa tilannekuvan asiakkaiden yhdenvertaisuuden toteutumisen nykytilasta ja kehittämiskohteista sekä pohtii konkreettisia kehittämisratkaisuja yhdenvertaisuuden parantamiseksi hyvinvointialueen palveluissa.

Vastaukset annetaan anonyymisti ja niitä käsitellään luottamuksellisesti. Kyselyaineisto tulee ainoastaan Pohjois-Karjalan hyvinvointialueen käyttöön edellä mainittuun tarkoitukseen.

Kysely toteutetaan Polis-kyselyalustalla, joka tarjoaa asukkaille erilaisia yhdenvertaisuuden teemaan liittyviä väitteitä pohdittavaksi. Osallistujat voivat myös itse lisätä kyselyalustalle uusia väitteitä. Siun soten työntekijät moderoivat kommentointia, jotta keskustelu pysyy kaikille osallistujille turvallisena. On tärkeää, että vastaajat palaavat kyselyalustalle vastaamaan myös mahdollisiin uusiin väittämiin.

Kerro mielipiteesi