Ikääntyneiden lääkäripalveluja on vahvistettu asumisyksiköiden vastuulääkärimallilla

Pohjois-Karjalan hyvinvointialueen – Siun soten kaikissa ikääntyneiden asumisyksiköissä otettiin käyttöön niin sanottu vastuulääkärimalli vuoden 2024 alussa. Toiminnan tavoitteena on varmistaa, että yksiköissä asuvat ikääntyneet saavat tarvitsemansa lääkäripalvelut oikea-aikaisesti ja oikeassa paikassa koko maakunnan alueella. Palvelulla on pystytty parantamaan lääkäriresurssia ikääntyneiden palveluissa. Myös kertynyttä hoito- ja palveluvajetta on saatu pienennettyä merkittävästi.

Siun soten ikääntyneiden asumispalveluissa koko maakunnan alueella on noin 2 500 asukasta. Vastuulääkäritoiminnan asumisyksiköihin tuottaa yksityinen palveluntuottaja. Jokaiselle ikääntyneiden asumisyksikölle on nimetty oma vastuulääkäri, joka huolehtii yksikön asukkaiden perusterveydenhuollon lääkärin palveluista.

Vastuulääkärimalli on selkeyttänyt myös ammattilaisten työtä. Toimintamalli on sujuvoittanut ja rauhoittanut asumisyksiköiden arkea.

Toimiva vastuulääkärimalli on sujuvoittanut hoitajien työtä ja vähentänyt asukkaiden päivystyskäyntejä, Riihisärkän hoivakodin palveluesihenkilö Päivi Sallinen sanoo.

Asukkaiden asioiden hoitaminen tutun lääkärin kanssa on joustavaa ja sujuvaa. Vastuulääkärimme on hyvin tavoitettavissa virka-aikana. Jatkuvuus on parantunut, lääkäri tuntee asukkaat ja asioiden hoitaminen on joustavampaa. Lähikierrot koettu hyväksi, tosin välillä lähikierroille voi kasaantua runsaasti hoidettavia asioita, kertovat sairaanhoitaja Merja Perttilahti ja sairaanhoitajaopiskelija Nadja Pietiläinen Riihisärkän hoivakodista.

Vastuulääkärimallin toimivuutta ja ammattilaisten kokemuksia seurataan säännöllisesti.

Elokuussa asumisyksiköiden ammattilaisille tehdyssä kyselyssä yli 90 prosenttia vastaajista koki vastuulääkärimallin toimineen yksikössään hyvin. Tyytyväisyys palveluun on kasvanut tasaisesti toiminnan vakiintumisen myötä, projektiasiantuntija Anu Tarvainen kertoo.

Kuva: Siun sote/Antti Pitkäjärvi

Yksikön vastuulääkäri tuntee asukkaat ja henkilökunnan

Vastuulääkärin tehtäviin kuuluvat säännölliset lääkärikierrot paikan päällä yksikössä vähintään kerran kahdessa kuukaudessa sekä etäkierrot kerran viikossa. Lisäksi vastuulääkäri on asumisyksiköiden hoitajien tavoitettavissa jokaisena arkipäivänä ja vastaa asumisyksiköiden kiireellisten asioiden hoitamisesta arkipäivisin. Pysyvällä hoitosuhteella parannetaan hoidon yksilöllisyyttä, jatkuvuutta ja suunnitelmallisuutta. Virka-ajan ulkopuolinen lääkäripäivystys hoidetaan Siun soten lääkäreiden toimesta.

Vastuulääkärimallia lähdettiin kehittämään, jotta ikääntyneiden asumispalvelujen lääkäripalvelut pystyttiin varmistamaan koko hyvinvointialueella yhdenmukaisesti. Aiemmin palveluissa oli vaihtelua ja puutteitakin lääkäripulan vuoksi. Nyt lääkäripalvelu on järjestetty samalla tavalla kaikkiin Siun soten asumisyksiköihin, kuntoutumiskeskuksen ylilääkäri, geriatri Heikki Hyvärinen kertoo.

Hyvät lääkäripalvelut ovat asumisyksiköiden asukkaille tärkeitä, koska asukkailla voi olla useita sairauksia ja käytössä voi olla paljon lääkkeitä. Nyt esimerkiksi asukkaiden vuosittaiset lääkärintarkastukset ja lääkitysarviot saadaan hyvin toteutettua. Vastuulääkärimallissa asukkailla on pitkään sama lääkäri, jolloin voidaan puhua myös omalääkärimallista, Hyvärinen jatkaa.

Vastuulääkärimallissa asukkaiden terveys- ja hoitosuunnitelmat tarkistetaan vuosittain. Terveys- ja hoitosuunnitelma ohjaa hoitoa niin, että asukas saa tarvitsemansa hoitosuunnitelman mukaisen hoidon.

Vastuulääkäritoiminnan avulla on pystytty myös vähentämään ikääntyneiden päivystyskäyntejä sekä erikoissairaanhoidon hoitopäiviä.

Päivystyksessä käynnit ovat ikääntyneille usein kuormittavia. Vastuulääkärimalli auttaa siinä, että asukkaiden akuuttien sairauksien hoito voidaan järjestää asumispalveluyksikössä ilman kuormittavia päivystyskäyntejä. Sairauksien hoito päästään aloittamaan hyvissä ajoin, koska vastuulääkäri on tavoitettavissa jokaisena arkipäivänä virka-aikaan, Hyvärinen sanoo.

Vastuulääkärimallia on kehitetty ja rahoitettu osittain Hyvinvointia ja Kestäviä sosiaali- ja terveydenhuollon palveluja Pohjois-Karjalassa-hankkeessa, joka on Euroopan unionin rahoittama. Hanke päättyy vuoden 2025 lopussa, mutta vastuulääkärimalli jatkuu katkeamattomana. Vastuulääkärimallista on voimassa toistaiseksi voimassa oleva sopimus Terveystalo Oy:n kanssa.