Asiakas- ja potilastietojärjestelmän hankinta lainvoimainen – käyttöönoton valmistelu käynnistyy

Pohjois-Karjalan hyvinvointialueen – Siun soten asiakas- ja potilastietojärjestelmän hankintapäätös on saanut lainvoiman. Korkein hallinto-oikeus ei myöntänyt lupaa valittaa markkinaoikeuden päätöksestä. Markkinaoikeus hylkäsi aiemmin hankinnasta tehdyn valituksen.

Korkeimman hallinto-oikeuden päätöksen myötä uuden asiakas- ja potilastietojärjestelmän käyttöönottoa on mahdollista alkaa suunnitella ja toteuttaa.

Tämä on odotettu ja toivottu päätös. Olemme tehneet valmistelevaa työtä käyttöönottoa varten jo päätöstä odottaessamme. Nyt voimme kuitenkin edetä entistä konkreettisemmalle tasolle, kun tiedämme varmaksi, että hankinta on lainvoimainen ja uusi järjestelmä otetaan käyttöön, ICT- ja digijohtaja Maija Valta iloitsee.

Siun sote teki hankintapäätöksen uudesta asiakas- ja potilastietojärjestelmästä marraskuussa 2024. Tarjouskilpailun perusteella järjestelmän toimittajaksi valittiin TietoEvry Finland Oy.

Uuden asiakas- ja potilastietojärjestelmän käyttöönotto on mittava projekti. Käynnistämme nyt käyttöönoton suunnittelun ja valmistelun. Järjestelmän käyttöönotot jatkuvat tämänhetkisen arvion mukaan vuodelle 2027, Valta sanoo.

Siun soten hankkima asiakas- ja potilastietojärjestelmä kattaa terveyden- ja sosiaalihuollon palvelut. Kokonaisuus sisältää erikoissairaanhoidon, perusterveydenhuollon, sosiaalihuollon ja suun terveydenhuollon järjestelmät sekä kotihoidon mobiilikirjaukset ja toiminnanohjauksen.