Siun sote vahvistaa työttömien terveystarkastusten ennaltaehkäisevää toimintamallia

Pohjois-Karjalan hyvinvointialue – Siun sote on kehittänyt työttömien terveystarkastusten käytäntöjä vastatakseen kasvaneeseen palvelutarpeeseen. Suurin osa asiakkaista saa lähetteen työttömien terveystarkastukseen, mutta asiakkaat voivat myös itse hakeutua palveluun. Kehitystyö käynnistyi keväällä 2025, kun tarkastuksiin alkoi kertyä jonoa. Laki työllistymisen monialaisesta edistämisestä on lisännyt hyvinvointialueiden lakisääteisiä tehtäviä vuoden 2025 alussa. Lakimuutoksen myötä myös monialainen verkostoyhteistyö on kasvanut, mikä on vaikuttanut terveystarkastuksia tekevien terveydenhoitajien työhön.

Työ- ja toimintakyvyn osaamiskeskuksessa on muun muassa sujuvoitettu asiakkaan palvelupolkua ja muutettu sijaiskäytänteitä. Näiden myötä työttömien terveystarkastuksissa on jo saavutettu edellisvuonna tehtyjen tarkastusten määrä. Vuonna 2024 tarkastuksiin tehtiin kaikkiaan 1060 lähetettä, kun tämän vuoden marraskuuhun mennessä tehtiin 1180 lähetettä.

Työttömien terveystarkastus on hyvinvointialueiden lakisääteinen palvelu. Maksuton terveystarkastus kuuluu henkilöille, joilla ei ole työterveyshuoltoa tai opiskeluterveydenhuoltoa. Asiakas saa kokonaisvaltaisen työ- ja toimintakyvyn arvioinnin, jonka avulla on mahdollista vahvistaa hänen terveydentilaansa, elämänhallintaansa ja hyvinvointiaan. Tavoitteena on myös tunnistaa työkyvyn esteitä ja ennaltaehkäistä elintapasairauksia.

Kehitystyö jatkuu ensi vuoden alkupuolella, kun Siun sotessa käynnistyy kaksi työttömien terveystarkastuksiin liittyvää pilottia. Siun sote pilotoi alkuvuodesta 2026 sairastumisriskejä tunnistavan testin käyttöönottoa työttömien terveystarkastuksissa. Kysymys on verianalyysista, joka tekee asiakkaasta elintapasairauksien riskiarvioinnin. Pilotissa kertyy arvokasta tietoa sairastavuudesta, riskien muutoksista ja valittujen toimenpiteiden vaikuttavuudesta, mikä tukee näyttöön perustuvaa päätöksentekoa.

Pilotissa asiakas käy laboratoriotesteissä jo ennen terveystarkastusta. Tällä tavoin tuloksia ja riskiarvioraporttia on mahdollista tarkastella jo käynnin aikana sekä suunnitella mahdollisesti tarvittavia jatkotoimia. Tähän mennessä asiakkaalle on tehty lähete laboratoriokokeisiin terveystarkastuksen yhteydessä, joten kokeiden tulokset ovat olleet käytettävissä vasta jälkikäteen. Pilotissa sama elintapasairauksien riskiarviointi tehdään asiakkaalle myös toistamiseen, jotta toimenpiteiden vaikuttavuutta voidaan seurata ja arvioida. Pilotissa toteutetaan pitkäkestoista kehittämisyhteistyötä vuoden 2029 loppuun saakka.

– Tarvitsemme entistä älykkäämpiä tapoja pitää ihmiset terveinä. Tällä pilotilla osana työttömien terveystarkastusprosessin kehittämistä haluamme kokeilla sairauksien riskien entistä varhaisempaa tunnistamista. Annamme sekä terveydenhuollon ammattilaisille että asiakkaille selkeää ja käytännönläheistä tietoa yksilön terveydestä, terveys- ja sairaanhoitopalvelujen toimialuejohtaja Susanna Wilén kertoo.

Lisäksi Siun sote pilotoi digitaalisen esitietolomakkeen käyttöä työttömien terveystarkastusten sujuvoittamiseksi. Asiakkaiden käytössä säilyy edelleen myös paperinen esitietolomake. Terveystarkastuksissa keskustelu voidaan kohdentaa juuri niihin terveys- ja työkykyasioihin, joista asiakas on maininnut esitietolomakkeessa. Asiaa pilotoidaan ensin rajatulla asiakasmäärällä, minkä jälkeen esitietolomake on tarkoitus ottaa käyttöön koko hyvinvointialueella tehtävissä työttömien terveystarkastuksissa.