Siun sote uudistaa hoitotarvikkeiden tilaamista digitaalisissa palveluissa

Pohjois-Karjalan hyvinvointialue – Siun sote uudistaa hoitotarvikkeiden tilaamista digitaalisissa palveluissa siten, että jatkossa asiakas voi tilauksen yhteydessä vaihtaa kiireettömiä viestejä hoitotarvikejakelun ammattilaisten kanssa. Asiakaspalautteen perusteella parannettu hoitotarvikejakelun palvelu avataan 8. syyskuuta 2025. Hoitotarvikkeita tilaa pitkäaikaissairautensa takia jatkuvasti yli 10 000 henkilöasiakasta, ja hoitotarvikkeita tilataan 20 000–30 000 kertaa vuodessa.

Asiakas voi tehdä hoitotarviketilauksen digitaalisten palvelujen kautta milloin tahansa itselleen sopivana ajankohtana hoitotarvikkeiden tilausrytmin mukaisesti. Hoitotarvikkeiden tilaaminen tapahtuu Siun soten digitaalisten palvelujen mobiilisovelluksessa kohdassa Digiasiointi, josta valitaan Hoitotarviketilaus. Jos asiakas käyttää digitaalisia palveluja tietokoneella, valitaan Palvelut, ja siirrytään Hoitotarviketilaukseen, joka löytyy Terveyspalvelut – yhteydenotto terveydenhoitoon ‑otsikon alta.

Hoitotarviketilauksen tekeminen alkaa aina tilauslomakkeen täyttämisellä. Kun asiakas on täyttänyt lomakkeen, hän voi tarvittaessa lähettää esimerkiksi tilattavia tuotteita tai niiden toimittamista koskevia tarkentavia kysymyksiä hoitotarvikejakelun ammattilaiselle. Hoitotarvikejakelu käsittelee tilauksen ja vastaa asiakkaalle kolmen arkipäivän kuluessa.

Uuden tilaustavan ansiosta asiakas välttyy puhelimessa jonottamiselta ja takaisinsoiton odottamiselta. Uudistus tekee tilauksen tekemisen entistä sujuvammaksi, mahdollistaa tilauksen tarkentamista ja vähentää puhelintilausten määrää. Myös ammattilaisten työnkulku tehostuu, kun hoitotarvikkeisiin liittyvien paperisten ohjeiden tulostamista ja lähettämistä potilaalle postitse tilattavien tuotteiden mukana vähennetään. Kehitämme palvelua siten, että tulevaisuudessa ohjeita lähetetään enemmän liitetiedostoina digitaalisten palvelujen kautta, kertoo hoitotarvikejakelun sairaanhoitaja Reija Martikainen.

Jos asiakas ei voi itse tehdä hoitotarviketilausta, hän voi valtuuttaa toisen henkilön tekemään tilauksen puolestaan Suomi.fi-valtuuksilla. Tilaaminen digitaalisissa palveluissa edellyttää vahvaa tunnistautumista. Mikäli asiakas ei voi käyttää digitaalisia palveluja, hän voi edelleen tehdä hoitotarviketilauksen puhelimitse soittamalla numeroon 013 330 2804. Puhelinpalvelu toimii ajalla 1. kesäkuuta – 30. syyskuuta 2025 supistetusti maanantaista perjantaihin kello 8–11. Puhelinpalvelun aukioloaika lokakuusta eteenpäin tarkentuu syyskuun aikana.

Digitaalisissa palveluissa oleva entinen tilauslomake on käytössä 7. syyskuuta saakka, ja sillä tehdyt tilaukset käsitellään normaaliin tapaan.

Hoitotarvikkeisiin ovat oikeutettuja Siun soten asiakkaat, joilla on todettu lääketieteellisin perustein pitkäaikainen sairaus tai vamma, jonka hoito on kestänyt tai arvioidaan kestävän yli kolme kuukautta. Asiakkaan hoidosta vastaava taho arvioi hoitotarvikkeiden tarpeen.