Siun soten ikäneuvola kutsuu 68-vuotiaita terveystapaamisiin

Pohjois-Karjalan hyvinvointialue – Siun sote kutsuu Juuassa, Kontiolahdella, Liperissä ja Tohmajärvellä asuvia 68-vuotiaita terveystapaamisiin syksyn ja tuleva talven aikana. Ensimmäiset kutsukirjeet postitetaan syyskuun alkupuolella. Terveystapaamisia tietylle ikäryhmälle järjestetään hyvinvointialueella ensimmäistä kertaa. Toimintaa pyritään laajentamaan vähitellen myös muiden Pohjois-Karjalan kuntien alueella.

Terveystapaamiset järjestää ikäneuvola, jonka palvelut on suunnattu yli 65-vuotiaille itsenäisesti kotona asuville henkilöille hyvinvoinnin ja terveyden edistämiseksi. Ikäneuvola ohjaa henkilöitä, joilla on riski sairastua elintavoista johtuviin sairauksiin. Henkilöillä tulee myös olla tahtoa ja motivaatiota muuttaa elintapojaan sekä edistää omaa toimintakykyään.

Vuonna 1957 syntyneet valittiin terveystapaamisten ikäryhmäksi, koska moni 68-vuotias on jäänyt muutaman vuoden sisällä eläkkeelle.

Eläkkeelle jääminen on yksi merkittävä taitekohta elämässä. Tuttu työrytmi, rutiinit ja työhön liittyvät sosiaaliset suhteet ovat jääneet, ja tilalle on tullut uusi arki. Liikkuminen ja omasta hyvinvoinnista huolehtiminen on saattanut työelämän aikana jäädä taka-alalle. Eläkkeellä on mahdollisuus ja vapaus panostaa omaan hyvinvointiin ja itselle tärkeisiin asioihin. Tämä oli yksi merkittävä asia ikäryhmää valitessa, kertoo geriatrisen keskuksen palveluvastaava Tuula Pitkänen.

Syksyn aikana terveystapaamisia järjestetään 68-vuotiaille, joilla ei ole kotihoidon, omaishoidon tai palveluasumisen palveluja. Maksuttomassa terveystapaamisessa kartoitetaan henkilön terveydentilaa ja elintapoja sekä annetaan yksilöllistä neuvontaa, ohjausta ja vinkkejä hyvinvoinnin tukemiseen. Ikäneuvolan ammattilainen ohjaa tarvittaessa henkilön muiden palvelujen piiriin.

Terveystapaamiseen kutsutut saavat loppuvuoden aikana tarkat toimintaohjeet kirjeessä kotiin tai sähköisenä OmaPostiin. Terveystapaamiseen ilmoittaudutaan Siun soten digitaalisten palvelujen kautta. Siun soten digitaalisia palveluja käytetään matkapuhelimeen tai tablettiin ladattavan mobiilisovelluksen tai tietokoneen selaimen avulla. Lisätietoja ja ohjeita saa osoitteesta siunsote.fi/digi.

Tapaaminen toteutetaan digitaalisten palvelujen kautta etävastaanottona. Jos henkilö ei pysty tai halua käyttää digitaalisia palveluja, terveystapaamiseen voi ilmoittautua puhelimitse ja tapaaminen voidaan toteuttaa vastaanottokäyntinä, kertoo Tuula Pitkänen.