Pohjois-Karjalan hyvinvointialueen aluehallituksen päätökset 27.8.2025

Pohjois-Karjalan hyvinvointialueen – Siun soten aluehallituksen 27.8.2025 kokouksen pöytäkirja on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Tiivistelmä päätöksistä:

§ 198 Kokouksen laillisuus ja päätösvaltaisuus

Todettiin kokous laillisesti koollekutsutuksi ja päätösvaltaiseksi.

§ 199 Pöytäkirjantarkastajien valinta

Pöytäkirjantarkastajiksi valittiin Tapio Hämäläinen ja Sanna Kosonen.

§ 200 Esityslistan hyväksyminen

Aluehallitus hyväksyi esityslistan lisäyksellä, että Hyvil Oy:n nimitystoimikunnan jäsenen nimeäminen otettiin käsiteltäväksi.

§ 201 Salassa pidettävien asioiden käsittely

Hyväksyttiin.

§ 202 Osavuosikatsaus 2/2025 ja vuoden 2025 talousarvion muuttaminen

Hyväksyttiin. Lisäksi aluehallitus esittää aluevaltuustolle, että se merkitsee tiedokseen laadun ja omavalvonnan raportin 2025 Q1-Q2.

Hyvinvointialueen vuoden 2025 tulos on toisen osavuosikatsauksen mukaan päätymässä noin 5 miljoonaa euroa ylijäämäiseksi. Toimintamenot ovat ylittymässä noin 15 miljoonaa euroa tavoitteesta.

§ 203 Talousarvion 2026 valmisteluperiaatteet

Hyväksyttiin.

Vuoden 2026 talousarvio valmistellaan 25 miljoonaa euroa ylijäämäiseksi, ja talouden on oltava tasapainossa vuoden 2028 loppuun mennessä. Tavoitteen saavuttaminen edellyttää 20 miljoonan euron talouden sopeuttamisohjelman toimeenpanoa ensi vuonna.

§ 204 Vuoden 2025 taloustilanne, vuoden 2026 talousarvio ja vuosien 2027–2029 taloussuunnitelma

Aluehallitus päätti käynnistää koko henkilöstöä koskevat yhteistoimintaneuvottelut. Hyvinvointialuejohtaja valtuutettiin myös päättämään mahdollisesta rekrytointikiellosta.

§ 205 Keskiselle alueelle rakennettavien investointien sijoituspaikat

Aluehallitus kumosi aiemman päätöksen Joensuun sote-keskuksen sijaintipaikasta, ja päätti rakentaa sote-keskuksen omalle tontille Tikkamäen sairaalakampukselle. Lisäksi annettiin täyttölupa määräaikaisen rakennushankkeen johtajan rekrytoinnille.

§ 206 Terveyspalvelujen jakautuminen palvelualueisiin 1.1.2026 alkaen

Hyväksyttiin. Uusi organisaatiorakenne astuu voimaan 1.1.2026.

Palvelualueet ovat: sairaalapalvelut, sote-keskuspalvelut, kuntoutumisen palvelut, mielenterveys- ja riippuvuuspalvelut, suun terveydenhuolto sekä terveyspalvelujen yhteiset.

§ 207 Sosiaalipalvelujen jakautuminen palvelualueisiin 1.1.2026 alkaen

Hyväksyttiin. Uusi organisaatiorakenne astuu voimaan 1.1.2026.

Palvelualueet ovat: perhepalvelut, työikäisten sosiaalipalvelut, vammaispalvelut, ikääntyneiden asumispalvelut, kotona asumista tukevat palvelut, kotihoitopalvelut sekä sosiaalipalvelujen yhteiset.

§ 208 Konsernipalvelujen jakautuminen palvelualueisiin 1.1.2026 alkaen

Hyväksyttiin. Uusi organisaatiorakenne astuu voimaan 1.1.2026.

Palvelualueet ovat: hankinta- ja tukipalvelut, henkilöstöpalvelut, talouspalvelut, ICT- ja digipalvelut, toimitilapalvelut sekä konsernipalvelujen yhteiset.

§ 209 Hyvinvointialueen johdon jakautuminen palvelualueisiin 1.1.2026 alkaen

Hyväksyttiin lisäyksellä, että aluehallitus edellyttää, että viestinnän järjestelyistä laaditaan koko hyvinvointialuetta koskeva selvitys. Uusi organisaatiorakenne astuu voimaan 1.1.2026.

Palvelualueet ovat: hallintopalvelut, strategia- ja TKIO-palvelut, viestintäpalvelut sekä hyvinvointialueen johto.

§ 210 Pohjois-Karjalan hyvinvointialueen vakuutusturva 1.1.2026 lukien

Hyväksyttiin.

Omaisuus‑, henkilö- ja toiminnan vakuutukset otetaan If:stä ja ajoneuvovakuutus Pohjolasta. Tytäryhtiöt olivat mukana tarjouspyynnössä ja ne velvoitetaan tekemään tahoillaan vastaavan sisältöinen päätös.

§ 211 Hyvinvointialuealoite omaishoidon palveluseteleistä

Aluehallitus päätti, ettei omaishoidon terapia- ja kuntoutuspalveluiden palveluseteliä oteta uudelleen käyttöön. Päätöksestä jätettiin yksi eriävä mielipide.

§ 212 Itä-Suomen hallinto-oikeuden lausunto- ja asiakirjapyyntö

Aluehallitus antoi hallinto-oikeudelle lausunnon ja esittää valituksen hylkäämistä.

§ 213 Islabin yhtymäkokous 4.9.2025 ja omistajakokous 11.9.2025

Aluehallitus nimesi edustajansa kokouksiin ja evästi kokouksiin osallistujia.

§ 214 Tytäryhtiöiden ylimääräiset yhtiökokoukset

Esittelijä veti asian pois esityslistalta.

§ 215 Hyvil Oy:n nimitystoimikunnan jäsenen nimeäminen

Aluehallitus nimesi jäseneksi Eero Reijosen ja varajäseneksi Kirsi Leivosen.

§ 216 Tiedoksi annettavat asiat

Merkittiin tiedoksi Valviran ja AVIn myöntämät uudet toimiluvat yksityisille toimijoille, aluehallituksen alaiset viranhaltijapäätökset sekä aluehallituksen alaisten toimielinten pöytäkirjat.

§ 217 Hyvinvointialuejohtajan katsaus ajankohtaisiin asioihin

Merkittiin tiedoksi.

§ 218 Muut asiat

Ei muita asioita.

§ 219 Kokouksen päättäminen

Puheenjohtaja päätti kokouksen klo 11.23.