Ikääntyneiden asumisen ostopalvelut vuodelle 2026 valmistellaan uudelleen – Ei vaikuta asukkaiden palveluihin

Pohjois-Karjalan hyvinvointialue – Siun sote uusii ikääntyneiden asumispalvelujen hankintajärjestelmän vuotta 2026 koskevan sisäisen kilpailutuksen. Kilpailutus koskee sekä yhteisöllisen asumisen että ympärivuorokautisen palveluasumisen ostopalveluja vuonna 2026.

Siun sote toteutti syksyllä ikääntyneiden asumispalvelujen hankintajärjestelmän sisäisen kilpailutuksen vuodelle 2026, mutta on päätynyt uusimaan ko. kilpailutuksen hankintamenettelyssä todetun virheen vuoksi. Siun sote on tiedottanut asiasta palveluntuottajia ja käynnistää uuden tarjouskierroksen valmistelun välittömästi.

Aikaisemman hankinnan keskeyttäminen ja uudelleen kilpailutus eivät vaikuta nykyisten eikä uusien asukkaiden palveluihin tai asiakkaan asumisen kustannuksiin. Ikääntyneiden asuminen jatkuu katkeamattomana sekä yhteisöllisessä asumisessa että ympärivuorokautisessa asumisessa.