Rantakylän terveysaseman tiloista joudutaan poistumaan toukokuun 2026 loppuun mennessä

Rantakylän terveysaseman palvelut ovat siirtymässä nykyisistä tiloista ensi vuoden toukokuun loppuun mennessä. Rantakylän terveysasemalla on todettu kosteusvaurioita, jotka ovat syntyneet pitkäaikaisen kosteusrasituksen seurauksena. Kuntotutkimuksen olosuhdearvioinnin perusteella ulkoseinä- ja perusmuurirakenteissa olevilla vaurioilla voi olla vaikutus rakennuksen sisäilman laatuun.

Pohjois-Karjalan hyvinvointialue – Siun sote kartoittaa parhaillaan korvaavia tiloja ja toimintamalleja palvelujen järjestämiseksi. Palvelut joudutaan siirtämään pois nykyisistä tiloista kiinteistöön tehdyn kuntotutkimuksen ja olosuhdearvioinnin, työterveyshuollon antaman terveydellisen merkityksen arvion ja Joensuun kaupungin kannanoton perusteella.

Korvaavien ratkaisujen ja tilojen kartoitus on käynnissä, ja toiminta suunnitellaan saatavien tilojen mukaan. Suunnittelun lähtökohtana on se, että tiloista siirrytään terveydellisistä syistä mahdollisimman nopeasti. Siun sote on vuokrannut Rantakylän terveysaseman tilat Joensuun kaupungilta ja vuokrasopimus on irtisanottu.

– On ensiarvoisen tärkeää, että järjestämme henkilöstöllemme ja asiakkaillemme terveelliset ja turvalliset tilat työskennellä ja asioida, terveys- ja sairaanhoitopalvelujen toimialuejohtaja Susanna Wilén korostaa.

Rantakylän terveysasemalla toimivat lääkärin ja hoitajan vastaanottojen lisäksi suun terveydenhuollon palvelut, mielenterveys- ja päihdepalvelut, neuvolan ja kuntoutuksen palvelut, kotihoidon palvelut sekä Islabin näytteenottopalvelut. Kasvatus- ja perheneuvonnan palvelut muuttavat perheneuvoloiden yhteisiin tiloihin Joensuun keskustaan 12.12.2025. Muutoin toiminta Rantakylän terveysasemalla jatkuu toistaiseksi ennallaan ensi kevääseen saakka. Osa palveluista voi siirtyä nykyisistä tiloista jo ennen toukokuuta, ja Siun sote viestii mahdollisista palvelujen muutoksista erikseen.

Rantakylän terveysasemalla työskenteleville on järjestetty info tämänhetkisestä tilanteesta 9.12.2025.

Aiempi tiedote aiheesta